7 Perkara Gila Yang Anda Boleh Lakukan Secara Sah Di Negara Tertentu

Setiap negara mempunyai peraturan dan undang-undang yang dilaksanakan bagi memastikan keselamatan negara dan orang awam terjaga.

Ia juga bagi memastikan kehidupan manusia berjalan dengan lancar tanpa sebarang gangguan keterlaluan. Namun, sudah tentu setiap negara mempunyai undang-undang yang berbeza mengikut cara hidup dan juga keutamaan.

Bagi perkara-perkara yang memudaratkan seperti penyalah gunaan dadah, kebanyakan negara melaksanakan undang-undang yang sama.

iluminasi.com kongsikan 7 perkara gila yang anda boleh lakukan secara halal di negara tertentu.

Di Iran, orang akan memasang poster di sekitar bandar untuk mengiklankan tentang penjualan buah pinggang. Mereka biasanya menulis jenis darah dan nombor telefon, namun ada yang lebih agresif.

Sesetengah poster disimbah dengan warna terang bagi menarik perhatian manakala yang lain memaparkan keputusan ujian yang membuktikan bahawa buah pinggang mereka berada dalam keadaan baik.

Malah, terdapat di antara mereka yang menurunkan iklan pesaing supaya persaingan menjadi berkurangan.

Amalan ini sudah tentunya sangat kontroversial, namun ada yang mendakwa bahawa ia telah memberikan manfaat kepada sistem penjagaan kesihatan Iran.

Sejak Iran "membuka" pasaran buah pinggang, senarai menunggu penderma buah pinggang di hospital telah dihapuskan sepenuhnya.

Di Afrika Selatan, anda boleh membeli produk yang dikenali sebagai "Blaster", sebuah penyembur api atau flamethrower yang mampu menembak api sejauh 20 meter dan direka khas untuk dipasang pada kereta.

Produk ini menyembur api di kedua-dua bahagian kenderaan anda dan menurut iklannya, ia tidak akan merosakkan cat kereta anda. Lebih menarik, ia tidak menyalahi undang-undang di negara itu.

Namun ia membawa masalah apabila berlakunya 13,000 kes kecurian kereta setiap tahun, membuatkan kerajaan Afrika Selatan membenarkan secara sah untuk anda membunuh sesiapa sahaja yang cuba untuk memecah masuk ke dalam kereta anda.

Namun, pencipta produk ini menegaskan bahawa Blaster mungkin tidak akan membunuh sesiapa tetapi hanya akan membuatkan mereka silau.

Blaster dikeluarkan pada tahun 1998 dan sejak itu, ia telah hilang daripada pasaran bukan kerana ia menyalahi undang-undang tetapi kerana kekurangan permintaan.

Di India, anda boleh berkahwin dengan haiwan yang anda mahukan secara sah. Ia tidak hanya terhad kepada anjing namun haiwan ini menjadi pilihan yang sangat popular untuk dikahwini.

Seorang lelaki di New Delhi menerangkan prosesnya. Ketika kanak-kanak, dia telah merejam anjing menggunakan batu dan menggantung dua anjing.

Dan dia yakin bahawa penyakit-penyakit yang menjangkitinya di kemudian hari adalah hukuman terhadap kekejamannya.

Dia merujuk kepada ahli astrologi tempatan mengenainya, yang mana telah memberitahu bahawa dia hanya mempunyai satu cara untuk menghapus sumpahan tersebut iaitu harus berkahwin dengan seekor anjing.

Lelaki ini kemudiannya mendapat restu daripada keluarganya dan mereka juga membantunya memilih anjing terbaik untuk menjadi pengantin perempuannya.

Majlis perkahwinan tersebut dilakukan dengan begitu mewah lengkap dengan pesta bagi meraikan penyatuan abadi lelaki dan seekor anjing.

Sekiranya anda mencuri sekeping karya seni yang tidak ternilai di Belanda, anda tidak perlu menggunakan pasaran gelap untuk menjualnya semula.

Jika anda mampu bersabar, karya hasil curi anda akan menjadi milik anda secara sah.

Selepas 20 tahun, undang-undang mengenai pengehadan untuk kecurian harta akan tamat dan ia menjadikan barang curi tersebut menjadi milik sesiapa sahaja yang memilikinya.

Ia agak rumit jika anda mencuri dari koleksi awam atau lukisan yang diklasifikasikan sebagai sebahagian daripada warisan budaya mereka.

Untuk karya seni jenis ini, anda perlu menunggu 30 tahun sebelum menjadi milik anda. Akan tetapi, ia masih boleh berlaku.

Pihak polis tidak memberikan keutamaan kepada kes kecurian seni, jadi jika anda boleh menyembunyikan karya Rembrandt di loteng anda selama beberapa dekad, ia akan menjadi milik anda.

Di Vancouver terdapat sebuah bangunan yang dikenali sebagai InSite, bangunan kerajaan di mana penagih boleh menyuntik heroin secara sah dengan bantuan profesional perubatan.

Anda perlu membawa dadah sendiri untuk masuk, tetapi tidak ada risiko untuk ditangkap ketika mengunjunginya dan anda boleh menggunakan nama palsu.

Di dalamnya, anda akan mendapati terdapat 12 pondok suntikan, masing-masing dilengkapi dengan jarum bersih dan peralatan steril. Kakitangan perubatan juga akan membantu anda mencari urat yang betul.

Kebiasaannya, mereka berdiri di sana dan mengawasi anda sekiranya anda terlebih dos bagi memastikan pengambilan heroin berjalan dengan selamat.

Program ini bermula kerana, 20 tahun yang lalu, Vancouver mempunyai kadar HIV tertinggi dalam di dunia maju. Sejak itu, projek ini dianggap sebagai satu kejayaan.

Malah, sesetengah daripada mereka mengunjungi pusat ini 2 atau 3 kali sehari.

Sepanyol mempunyai reputasi dan sangat terkenal dengan pantai bogel. Warganegara dan pelancong dari seluruh dunia bergegas ke salah satu pantai Sepanyol di mana memakai pakaian di tempat awam adalah satu pilihan.

Namun, apa yang ramai tak tahu adalah anda sebenarnya tak perlu untuk ke pantai jika ingin berjalan sambil berbogel.

Di Sepanyol, adalah tidak menjadi satu kesalahan undang-undang untuk anda telanjang ke mana sahaja tempat awam yang anda mahukan.

Sejak tahun 1978, perlembagaan Sepanyol tidak hanya menjamin kebenaran rakyatnya untuk berjalan-jalan dalam keadaan telanjang, mereka juga telah menjadikannya sebagai satu hak manusia yang tidak dapat dipisahkan.

Sudah tentu terdapat percubaan untuk menukar undang-undang ini pada masa lalu, tetapi tiada yang berjaya.

Portugal telah melaksanakan dasar di mana penggunaan apa sahaja jenis dadah secara peribadi sebagai bukan satu kesalahan jenayah di negara mereka.

Namun, ini tidak bermakna Portugal menjadikannya sah dari segi undang-undang dan jika ditangkap memiliki dadah, anda masih boleh dihantar untuk dikaunseling.

Apa yang menariknya, anda tidak akan dipenjarakan kerana memiliki simpanan dadah peribadi, sama ada anda menghisap ganja atau menyedut kokain.

Dan dasar yang dilaksanakan Portugal ini seolah-olah berfungsi. Sebelum dasar ini dilaksanakan, mereka mempunyai masalah besar dengan najis dadah di mana setiap seorang dalam 100 orang ketagihan heroin.

Dalam tempoh empat tahun "menghalalkan" dadah, kematian disebabkan oleh dadah turun hampir 90% dan kadar HIV menjunam.


6 Tembok Sempadan Moden Yang Memisahkan Negara Dan Kisah Disebaliknya

Tembok antara Korea Selatan dan Korea Utara bertahan hingga ke hari ini sebagai sisa fizikal kepada Perang Dingin, yang secara simbolik berakhir dengan keruntuhan satu lagi tembok lain iaitu Tembok Berlin.

Apabila Tembok Berlin diruntuhkan pada tahun 1989, dunia seolah-olah menjadi lebih bersatu.

Namun tembok-tembok masih terus digunakan untuk membahagikan populasi di seluruh dunia dan sejak serangan di World Trade Center pada tahun 2001, pembinaan tembok menjadi semakin popular.

iluminasi.com kongsikan 6 tembok moden yang memisahkan negara di dunia.

Bertentangan dengan kepercayaan popular, sempadan Sepanyol tidak terletak dengan rapi ke Semenanjung Iberia sahaja.

Dua bandar paling selatan, Ceuta dan Melilla, "melimpah" ke negara jiran di Afrika utara iaitu Maghribi.

Di kedua-dua bandar ini, tembok-tembok dibina untuk menahan pelarian Afrika daripada masuk ke Sepanyol, yang bermakna tidak berjaya masuk ke Kesatuan Eropah.

Kawalan Sepanyol ke atas dua bandar ini bermula beratus-ratus tahun dahulu.

Tetapi sehingga tahun 1995, Sepanyol membina pagar moden yang pertama dengan pembiayaan dari Kesatuan Eropah dengan matlamat khusus untuk menghalang pendatang.

Sokongan terhadap tembok serta pengembangannya meningkat pada tahun-tahun kebelakangan ini berpunca daripada ketakutan berkaitan ISIS.

Setakat ini, tembok ini berfungsi dengan sangat baik. Jumlah pendatang dari Afrika yang masuk ke Sepanyol dan EU semakin berkurangan tetapi masih terdapat ramai yang berjaya merentasi sempadan dengan berenang di sekitar sempadan.

Disebabkan oleh sebahagiannya tembok ini, Semenanjung Gaza mempunyai masalah import yang teruk.

Penduduk sangat sukar untuk mendapatkan barangan keperluan untuk terus hidup kerana tembok Israel yang dibina di sempadan timurnya.

Keadaan di sebelah barat Gaza juga tidak begitu baik. Halangan sempadan ketat telah lama wujud di sana, terutamanya di titik persimpangan di Rafah.

Tetapi baru-baru ini Mesir menjadi lebih ketat untuk menutupnya. Selepas kumpulan Islam Hamas menguasai Gaza pada tahun 2007, Mesir menjadikan tembok mereka lebih kuat.

Dalam beberapa hal, sempadan ini menimbulkan masalah yang mereka patut selesaikan dan kelihatan seperti tiada kegunaan pada masa hadapan.

Sebagai contoh, terowong-terowong haram telah dibina untuk mendapatkan barang dan senjata ke Gaza dari Mesir, memberikan laluan kepada pertempuran berterusan.

Sebagai tindak balas, kerajaan Mesir membina tembok terbaru mereka yang lebih kukuh, dengan keluli kalis bom dan memperluaskannya sejauh 100 kaki ke bawah tanah untuk menghalang penyeludupan.

Namun, sesetengah orang Mesir menentang tembok kerana ia boleh menjejaskan perdagangan. Walau bagaimanapun, kerajaan Mesir, serta kerajaan Amerika Syarikat menyokong pembinaan tembok tersebut.

Dari segi keberkesanannya, Associated Press melaporkan bahawa dalam masa setahun pembinaan tembok ini, ia telah berjaya dilepasi ratusan kali.

Kedua-dua Malaysia dan Thailand membina tembok sendiri pada tahun 1970-an, sebahagian besarnya untuk mengurangkan aktiviti penyeludupan dan menghalang gerila komunis daripada memasuki Malaysia melalui Thailand.

Sejak itu, ia telah diperkukuhkan, sekali lagi dalam usaha untuk menghalang penyeludup dari membawa barangan tidak bercukai dan bahan haram seperti dadah dan sebagainya.

Tetapi, dalam membina dua tembok berasingan, Malaysia dan Thailand telah mewujudkan ruang berjarak sepuluh meter di antara kedua-dua negara yang mana telah menjadi tempat selamat bagi penyeludup dan penjual dadah.

Ia juga menghalang kedua-dua negara daripada membina hubungan simbiotik yang kuat.

Pada tahun 2001, Malaysia dan Thailand telah bersetuju untuk sekurang-kurangnya bekerjasama memecahkan sistem dua tembok ini kepada satu tembok tunggal yang mana diharapkan akan membendung penyeludupan manusia dan jenayah merentasi sempadan.

Pada tahun 2016, Malaysia dan Thailand mempertimbangkan untuk membina tembok sempadan baru bagi meningkatkan keselamatan.

Sepanjang separuh akhir abad ke-20, Ireland Utara merosakkan negara mereka sendiri. Protestan Inggeris, yang dikenali sebagai Loyalis, dan Katolik Ireland Utara, yang dikenali sebagai Nationalis, bertembung dengan begitu konsisten.

Loyalis menginginkan Ireland Utara menjadi sebahagian daripada UK dan Katolik Ireland Utara pula berharap kawasan itu akan menjadi sebahagian daripada Ireland.

Bermula pada akhir 1960-an, Ireland Utara mendirikan tembok di ibukota Belfast untuk membendung keganasan.

Tembok yang pada awalnya dimaksudkan sebagai langkah sementara ini terbukti cukup efektif sehinggakan ia bukan sahaja dijaga malah dibina dengan lebih banyak.

Sehingga hari ini, walaupun selepas Perjanjian "Good Friday" pada tahun 1998 yang mengakhiri konflik ini, berpuluh-puluh tembok masih berdiri kukuh di Belfast kerana penduduk tempatan bimbang tentang gangguan yang akan dihadapi jika ia diruntuhkan, termasuk kos yang tinggi.

Pelaburan asing tidak akan sampai ke Ireland Utara sementara temboh masih kekal, dan tembok pula tidak akan runtuh sehingga ada dana yang cukup serta sokongan popular untuk menghapuskannya.

Pada tahun 2013, pemimpin Ireland Utara berjanji untuk memastikan kesemua tembok lenyap menjelang tahun 2023.

India dan Pakistan telah bertempur sejak tahun 1947, ketika pemerintahan kolonial British berakhir dalam penghasilan kedua-dua negara seperti yang kita kenal sekarang.

Negara-negara ini, yang mana  kedua-duanya mempunyai senjata nuklear terus bercakaran sehingga ke hari ini.

Aktiviti ketenteraan di sepanjang tembok-tembok sempadan negara-negara masih berjalan setiap hari, walaupun kedua-dua rangkaian terowong dan titik lemah tembok menghalang tembok ini daripada berfungsi dengan berkesan.

Menurut NBC, India telah cuba menggunakan kamera, unta, dan lembu untuk membuatkan tembok ini lebih berkesan dalam memastikan militan Pakistan daripada masuk.

Namun tiada yang 100% berkesan dan ketegangan antara kedua-dua negara kekal di paras bahaya.

Pada Januari 2016, negara-negara ini menangguhkan ceramah damai selepas India menyalahkan Pakistan kerana membiarkan kumpulan militan mereka melintasi sempadan untuk menyerang pangkalan udara India.

Sebagai tindak balas, India menaiktaraf tembok mereka di negeri Punjab dengan sensor laser yang akan memberi amaran kepada pasukan keselamatan terhadap sebarang pencerobohan.

Masih dalam pembinaan, dinding yang memisahkan Israel dan Tebing Barat akan berakhir dengan jarak 708 kilometer tembok kongkrit dan kawat duri.

Sejak pembinaannya bermula pada tahun 2002, tembok ini telah jadikan alasan kepada segala-galanya daripada keperluan keselamatan sehinggalah sebagai "tembok apartheid," bergantung kepada siapa yang bertanya.

Israel secara sepihak telah memulakan pembinaan dengan mendakwa untuk menghalang penyerang Palestin memasuki wilayah Israel.

Walau bagaimanapun, tembok itu telah melencong ke wilayah Palestin yang tidak termasuk dalam sempadan Israel, menyebabkan ramai rakyat Palestin mendakwa bahawa tembok ini merupakan satu alat yang bertujuan untuk mengambil tanah mereka secara menyalahi undang-undang.

Malah, Mahkamah Keadilan Antarabangsa di The Hague menganggap tembok itu menyalahi undang-undang dan menyeru Israel untuk meruntuhkannya pada tahun 2004.

Akan tetapi, Pertubuhan Bangsa-Bangsa Bersatu menentang keputusan ini dengan undian 150 berbalas 6.

Tembok yang sepatutnya dirobohkan ini sebaliknya telah telah tersebar lebih jauh dan mencapai ketinggian 8 meter di beberapa lokasi.

Dalam mempertahankan tembok ini, penyokong tembok Israel memetik bahawa berlaku penurunan yang besar dalam insiden kekerasan sejak tembok itu dibina.

Walau bagaimanapun, pemeriksa fakta menunjukkan bahawa penurunan itu yang mana kadang-kala dianggarkan pada tahap lebih tinggi daripada 90%, telah melambung dengan ketara.


Kisah Papan Ouija Dan Hantu Zozo yang Terkenal Di Barat Suatu Ketika Dulu

Bagi anda yang melalui usia remaja pada sekitar tahun 80-an atau 90-an, terutamanya yang pernah menghadiri sekolah berasrama pasti pernah mendengar satu permainan yang dipanggil "Spirit-spirit". Permainan yang sama ini sering dimainkan oleh mereka di barat, namun mereka menggunakan alat yang dipanggil sebagai Ouija Board atau Papan Ouija.

Permainan yang dikatakan memerlukan pemainnya untuk berhubung dengan roh dari alam ghaib ini mungkin dimainkan secara suka-suka atau bertujuan untuk bertanyakan sesuatu dengan orang yang telah meninggal dunia. Namun, ramai orang mendakwa mereka didatangi oleh satu roh jahat bernama Zozo ketika bermain Papan Ouija ini.

Syaitan Zozo dikatakan telah mengganggu atau merasuk beratus-ratus manusia melalui penggunaan Papan Ouija. Akan tetapi, adakah ia sebenarnya kuasa jahat dari alam ghaib atau sebenarnya ia datang dari minda manusia itu sendiri?

Apabila seorang pengkaji paranormal iaitu Darren Evans menulis tentang pengalamannya yang mengerikan berhadapan dengan syaitan Papan Ouija bernama Zozo pada tahun 2009, beratus-ratus orang yang lain tampil mendakwa perkara yang sama juga berlaku terhadap mereka.

Dakwa Evans lagi, syaitan Zozo ini telah datang mengganggunya beberapa kali dalam pelbagai cara. Kadang-kala, syaitan itu menyamar sebagai beberapa jenis roh, menipu dan juga cuba menyakinkan Evans bahawa ia sebenarnya adalah seseorang yang berbeza. Akan tetapi, akhirnya syaitan Zozo itu akan menampakkan sifat dan niat jahatnya itu.

Rupa-rupanya, cerita mengenai syaitan Zozo ini sudah wujud sejak ratusan tahun yang lalu. Darren Evans pada mulanya berkongsikan kisah syaitan Zozo ini buat pertama kalinya pada 24 Mac 2009 di salah sebuah forum dalam talian di mana orang ramai berkongsikan kisah benar mereka berhadapan dengan makhluk ghaib.

Evans menerangkan bagaimana pertama kali dia berhadapan dengan syaitan ini. Ketika dia menggunakan Papan Ouija, penanda yang dipegangnya itu bergerak antara dua huruf iaitu Z-O-Z-O-Z-O-Z-O setelah dia menanyakan roh apa yang hadir pada ketika itu.

Evans berkata, Zozo juga memberitahu akan membawa Evans dan keluarganya ke "syurga". Apabila Evans bertanya di manakah syurga yang dimaksudkan itu, penanda Papan Ouija itu mengeja perkataan H-E-L-L (neraka). Evans juga mendakwa bahawa Zozo kadang-kala mengeja beberapa kata-kata kesat dalam bahasa yang dipercayainya adalah Latin atau Ibrani.

Pernah berlaku satu kejadian di mana Evans mendapati teman wanitanya yang sedang memandikan anak perempuan mereka berusia setahun hilang begitu sahaja dan meninggalkan anak mereka di dalam tab yang dipenuhi air. Mujur Evans sempat menyelamatkan anak perempuannya itu. Dia percaya bahawa Zozo telah merasuk teman wanitanya supaya meninggalkan bayi mereka untuk mati.

Evans juga mendakwa bahawa Zozo bertanggungjawab ke atas jangkitan misteri yang dihidapi anak perempuannya sehingga kanak-kanak itu terpaksa dimasukkan ke hospital untuk rawatan rapi.

Kisah yang dialami Evans ini kedengaran seakan sebuah filem seram dan seperti tidak logik. Akan tetapi, apa yang membuatkan cerita Evans ini dipandang serius ialah kerana bukan dia sahaja yang mengalaminya. Malah, ramai yang menyokong kisahnya itu hampir sama dengan apa yang mereka alami.

Kisah syaitan Zozo ini menjadi popular sehingga sebuah filem mengenainya iaitu "I Am Zozo" telah diterbitkan pada tahun 2012. Bahkan, Evans juga pernah dijemput untuk menyertai rancangan Ghost Adventures bagi menghubungi syaitan Zozo ini.

Kebanyakan cerita mengenai pengalaman orang ramai berhadapan dengan Zozo adalah hampir sama. Pada mulanya, mereka menyangka sedang berbicara dengan roh saudara mara yang telah meninggal dunia kerana "spirit" yang mereka hubungi itu mengetahui banyak perkara mengenai saudara mara mereka itu. Kemudian, dengan tiba-tiba penunjuk arah itu akan mengarah kepada huruf "Z-O-Z-O-Z-O" berulang kali.

Ketika itulah ancaman daripada Zozo akan bermula. Papan Ouija akan mula mengeja kata-kata kesat dengan ugutan bahawa Zozo akan mengambil anak lelaki sulung mereka untuk dibawa ke neraka.

Seorang wanita berkongsi di sebuah laman web bahawa ketika dia bermain dengan Papan Ouija, secara tiba-tiba anak saudara lelakinya berlari dalam rumah sambil menjerit "Zozo, Zozo, Zozo" sehingga terpaksan ditenangkan. Pada keesokan paginya, dia ingin membawa anak saudaranya itu untuk bersarapan. Tidak sampai dua minit memandu, sebuah kereta dari arah lain telah merempuh kenderaan mereka.

Sebelum Darren Evans berkongsikan kisahnya kepada umum, dia pernah membuat carian di Google mengenai perkatan "Zozo" dan menemui berdozen blog lain yang menceritakan kisah yang sama. Lebih menakutkan ialah dia juga menemui kisah Zozo yang berusia hampir 200 tahun lamanya.

Sebuah buku iaitu Dictionnaire Infernal yang ditulis oleh Collin de Plancy pada tahun 1816 menceritakan bagaimana seorang gadis mendakwa dirinya dirasuk oleh tiga syaitan yang bernama Mimi, Capoulet dan Zozo. Gadis itu kadang-kala berkelakuan pelik dengan berjalan ke hadapan dan belakang dengan menggunakan keempat-empat tangan dan kakinya.

Gadis itu mendakwa bahawa syaitan yang merasuknya telah menyuruhnya berkelakuan sedemikian. Hal ini menyebabkan seorang paderi telah melakukan upacara menghalau hantu terhadapnya. Apabila Zozo meninggalkan badannya, cermin pada tingkap biliknya pecah.

Walau bagaimanapun, penulis buku itu sendiri iaitu Collin de Plancy agak skeptik mengenai hal itu. Ketika mencatatkan keterangan kejadian paranormal itu, dia menulis nota kecil bahawa tidak percaya walaupun sepatah apa yang diperkatakan gadis tersebut. Namun, hasil tulisannya bukanlah kisah pertama yang menceritakan mengenai syaitan Zozo ini.

Terdapat spekulasi bahawa Zozo ini sebenarnya adalah berasal daripada Pazuzu, iaitu salah satu tuhan Mesopotamia yang dikenali sebagai pemerintah seluruh syaitan.

Seterusnya, simbol nama "Zoso" pernah dilukis sebagai kod untuk tuhan Saturn di dalam sebuah buku ajaran sesat yang diharamkan pada tahun 1521. Simbol ini kemudian digunakan oleh Jimmy Page yang merupakan gitaris bagi kumpulan Led Zeppelin.

Mungkin terdapat penjelasan yang lebih nyata di sebalik fenomena syaitan Zozo ini. Pada tahun 1972, seorang ahli psikologi telah melakukan ujian sama ada manusia boleh berkomunikasi dengan alam paranormal dengan panggilan atau kehendak manusia melalui uji kaji yang dinamakan sebagai "The Philip Experiment".

Kajian itu dilakukan dengan menggunakan satu watak rekaan yang diberi nama Philip Aylesford dan sekumpulan orang telah diarahkan untuk melakukan upacara memanggil roh Philip dari alam ghaib. Kumpulan itu percaya bahawa mereka dapat merasakan kehadiran Philip.

Mereka mendakwa mendengar bungi ketukan pada meja, terasa meja seakan bergerak dan mereka yakin bahawa telah dapat bercakap dengan hantu Philip, siap dengan sesi soal jawab bersama roh itu. Namun, apa yang mereka tidak tahu ialah Philip itu sebenarnya adalah watak rekaan para pengkaji sahaja.

Para pengkaji percaya bahawa minda manusia boleh mencipta roh atau "spirit" mereka sendiri melalui pujukan atau imaginasi. Manakala Papan Ouija pula, direka untuk menjadi satu alat helah terhadap pemain dengan menghasilkan prinsip yang disebut sebagai "Kesan Ideomotor".

Otot manusia akan membuat pergerakan kecil di bawah tahap separa sedar dan itu akan meyakinkan para pemain bahawa pergerakan itu sebenarnya berlaku disebabkan kuasa mistik. Hal itu sudah cukup untuk meyakinkan orang bahawa paranormal itu benar-benar berlaku.

Sekurang-kurangnya, itu adalah penjelasan mereka yang skeptik dalam fenomena syaitan Zozo dan Papan Ouija ini. Apa yang pasti ialah syaitan sememangnya benar-benar wujud, walaupun ia diperdebatkan sama ada dalam alam ghaib atau dalam minda kita sendiri.

Bagi agama Islam pula, ia melarang penganutnya daripada berhubung dengan makhluk ghaib, apatah lagi meminta bantuan atau bertanya sebarang soalan walaupun diwajibkan untuk percaya tentang kewujudan syaitan itu sendiri.


Kisah Otak Albert Einstein Yang Dicuri Oleh Doktor Pakar Patologi

Lebih daripada 100 tahun yang lalu pada 25 Nobember 1915, pakar fizik Albert Einstein telah membentangkan teori kerelatifannya kepada Akademi Sains Prusia di Jerman. Untuk memperingati jasanya itu, muzium dan universiti di seluruh dunia akan meraikan kehidupan Einstein sebagai seorang saintis paling terkenal di dunia.

Namun begitu, kematian saintis mempunyai kisah uniknya yang tersendiri di mana ia tidak mendapat banyak liputan daripada media. Kisah unik ini berlaku selepas lapan jam ahli fizik terkenal itu meninggal dunia pada 18 April 1955.

Seorang ahli patologi dari Hospital Princeton telah dipertanggungjawabkan untuk melakukan bedah siasat ke atas mayat Einstein. Lelaki itu ialah Dr. Thomas Stoltz Harvey. Ketika melakukan bedah siasat, dia juga melakukan sesuatu yang tidak diduga oleh sesiapa pun. Dia telah mencuri otak mendiang Albert Einstein.

Pengarah Arkib Albert Einstein daripada Universiti Hebrew di Jerusalem iaitu Hanoch Gutfreund memberitahu, ia adalah kisah yang mengerikan dan merupakan satu skandal besar yang dilakukan bertentangan dengan kehendak keluarga Einstein.

Albert Einstein merupakan pengasas kepada Universiti Hebrew dan merupakan salah seorang ahli Lembaga Gabenor serta pengerusi Jawatankuasa Akedamik universiti itu. Einstein telah mendermakan semua kertas kerja, dokumen dan kajian peribadinya kepada universiti itu. Gutfreund merupakan salah seorang pakar terkemuka di dunia dalam bidang legasi Einstein.

Tentang doktor yang mencuri otak Einstein iaitu Dr. Harvey, dia melakukan hal sedemikian bukanlah kerana taksub terhadap kejayaan Einstein atau mahu menyimpannya sebagai sebahagian daripada tinggalan sejarah yang penting. Dr. Harvey melakukannya agar berharap dia dapat mengkaji dan memahami bagaimana otak seorang genius seperti Einstein berbeza daripada otak orang lain.

Namun, Gutfreund menolak alasan yang diberikan oleh Dr. Harvey untuk mengkaji otak Einstein. Gutfreund mengatakan otak manusia sememangnya berbeza antara satu sama lain. Tidak ada otak manusia yang serupa.

Untuk tempoh beberapa dekad lamanya, Dr. Harvey yang dilucutkan kelayakan perubatannya telah menyimpan otak seberat hampir 3 paun itu di dalam beberapa bekas seperti balang, kotak penyejuk dan juga sebuah Tupperware. Sebuah kumpulan heavy metal daripada Britain iaitu Attic of Love pernah mencipta lagu berdasarkan kejadian itu dengan tajuk "Stealing Einstein's Brain".

Walaupun penyelidikan Dr. Harvey itu tidak berjaya sepenuhnya namun pada tahun 2013 beberapa orang saintis telah membuktikan bahawa otak Albert Einstein sememangnya berbeza daripada orang lain.

Kajian yang dijalankan mendapati bahawa hubungan antara hemisfer kiri dan kanan otak Einstein tidak menonjol dan mempunyai perhubungan yang lebih baik antara kedua-dua bahagian ini. Sifat otak yang dimiliki oleh Einstein ini seakan serupa dengan otak seorang pemuzik atau juggler.

Jadi, apakah yang sebenarnya berlaku kepada otak Einstein? Persoalan ini membuatkan seorang wartawan muda dari majalah Esquire dan GQ iaitu Michael Paternini mencari jawapannya. Pada akhir tahun 1990-an, dia berjaya menjejaki Dr. Harvey di kediamannya di New Jersey.

Paternini percaya bahawa sudah tiba masanya ahli patologi yang sudah bersara itu memulangkan semula otak ahli fizik terkemuka itu yang berusia lebih daripada 120 tahun itu kepada pemiliknya yang sah di California, iaitu Evelyn Einstein, cucu kepada Albert Einstein.

Otak Albert Einstein kini dipotong kecil dalam bentuk slaid mikroskopik

Kemudian, Paternini bersama-sama dengan Dr. Harvey menaiki sebuah kereta, sambil membawa bersama bekas Tupperware yang mengandungi otak Albert Einstein di tempat duduk belakang menuju ke California untuk menemui Evelyn. Paternini mengganggap perjalanan itu sebagai salah satu pengembaraan paling pelik dalam hidupnya.

Dr. Harvey telah meninggal dunia pada tahun 2007 ketika berusia 94 tahun. Ramai ahli sejarawan berharap dapat melihat otak Albert Einstein dengan lebih dekat lagi. Kini, otak Einstein yang dipotong menjadi cebisan kecil dan diletakkan dalam cermin mikroskopik menjadi sebahagian bahan pameran tetap di Muzium Mutter di Philadelphia.

Bagi Gutfreund dari Universiti Hebrew pula, dia tidak perlu pergi jauh untuk menghargai Albert Einstein. Dia berkata bahawa populariti Einstein tidak akan hilang begitu sahaja daripada sejarah. Bahkan, populariti ahli fizik itu semakin lama semakin bertambah.

Gutfreund yang baru sahaja menerbitkan buku mengenai teori terkenal Einstein iaitu "The Road to Relativity", kini sedang sibuk menjelajah ke seluruh dunia bagi mempromosikan bukunya itu sempena ulang tahun ke-100 sejak teori itu dibentangkan oleh Einstein.


Kisah Nota Misteri McCormick yang Memeningkan FBI Sejak 1999

Seorang lelaki berusia 41 tahun dijumpai mati di sebuah padang yang ditinggalkan di Daerah St. Charles pada 30 Jun 1999. Ricky McCormick mati dibunuh tiga hari sebelum mayatnya dijumpai. Ketika itu, tiada sebarang laporan diterima tentang kehilangannya. Dia mungkin mangsa pembunuhan 'biasa' seperti kes-kes lain, namun dua keping nota telah dijumpai di dalam poketnya.

Setelah diperiksa, pihak polis mendapati dua keping nota itu telah disulitkan (encrypted) menggunakan kod yang tidak diketahui. Sehingga ke hari, tiada seorangpun yang berjaya menyelesaikan kod tersebut dan ia masih menjadi salah satu kes utama yang menemui jalan mati oleh Unit Pemecahan Tulisan Rahsia dan Kegiatan Haram FBI (CRRU).

Pada tarikh 30 Jun 1999, seorang wanita sedang memandu di sebuah kawasan padang luas melalui Route 367 apabila menemui mayat Ricky di tepi jalan. Ketika polis tiba di tempat kejadian, mereka mendapati tubuh mayat tersebut sudahpun mula mereput. Kesan cap jari yang diambil membawa kepada pengesanan identiti Ricky McCormick.

Ricky ketika itu berusia 41 tahun, tidak bekerja dan tidak pernah berkahwin namun mempunyai sekurang-kurangnya empat orang anak. Dia tidak pernah menghabiskan persekolahan dan mempunyai rekod jenayah serta pernah dijatuhkan hukuman penjara selama tiga tahun atas kesalahan memperkosa gadis bawah umur namun hanya berada di penjara selama 11 bulan.

Mayatnya yang mula mereput mendedahkan yang dia telah mati tiga hari sebelum dijumpai. Kali terakhir dia dilihat masih hidup adalah pada 25 Jun 1999 semasa mendapatkan rawatan di Hospital St. Louis Forest Park. Menurut teman wanitanya, dia telah berbual di telefon dengan Ricky pada 26 Jun sekitar jam 11:30 pagi namun selepas itu tiada siapa mendapat khabar berita mengenainya sehingga 30 Jun. Apa yang menarik, tiada sesiapapun - sama ada teman wanita mahupun ahli keluarganya yang melaporkan berita kehilangan Ricky kepada pihak berkuasa.

Walau bagaimanapun, perkara yang lebih mengelirukan pihak polis semasa kejadian dan masih menjadi sebuah misteri sehingga kini adalah kewujudan nota rahsia yang dijumpai dalam poket Ricky. Dua nota yang dilaporkan sebagai kod rahsia itu mengandungi huruf serta nombor yang bercampur aduk dan sesekali diserlahkan menggunakan tanda kurung.

Pada tahun 1999, kematian Ricky telah disahkan sebagai "tidak dapat dipastikan" kerana mayatnya sudah agak reput untuk dipastikan sama ada ia merupakan sebuah kes homisid atau sebaliknya. Lagipun tiada tanda-tanda yang menunjukkan bahawa ada sesiapa mempunyai motif untuk membunuh Ricky. Ketika itu, laporan berita tentang kematiannya juga tidak memberitahu sebarang maklumat mengenai mesej rahsia tersebut.

Namun demikian, 12 tahun kemudian, pihak FBI memulakan kembali penyiasatan dan memaklumkan bahawa Ricky mati akibat dibunuh selain mula memohon bantuan orang ramai untuk menyahkod mesej rahsia daripada nota yang dijumpai. Mereka merasakan mesej itu mungkin boleh membawa kumpulan penyiasat kepada saspek yang terlibat dalam pembunuhan Ricky. Pihak FBI berharap agar mereka dapat menyelesaikan kes pembunuhan Ricky dan akhirnya boleh menutup fail kes.

Mesej rahsia itu telah menerima ribuan respon daripada orang awam sehinggakan pihak FBI terpaksa memohon supaya mereka tidak membuat sebarang panggilan ke pejabat dan hanya menghantar respon melalui e-mel. Malah, mereka telah membuat sebuah laman web baru yang khusus bagi sesiapa sahaja yang mempunyai maklumat berkaitan kod tersebut, cara menyahkod dan teori pembuktiannya.

Keluarga Ricky tidak mengetahui mengenai nota rahsia itu dan hanya mendapat tahu setelah pihak FBI membuat kenyataan awam. Dalam satu temu bual bersama Riverfront Times pada tahun 2012, ibu Ricky mendakwa bahawa anaknya tidak mungkin berkemampuan untuk menulis kod tersebut kerana dia tidak tahu membaca mahupun menulis serta melabelnya sebagai "terencat." Ayahnya juga turut menyokong kenyataan tersebut dengan menceritakan yang Ricky tidak pandai mengeja walau sepatah perkataan namun dia memang sering membuat contengan di atas kertas sejak kecil lagi.

Selain kenyataan kedua-dua orang tua Ricky, salah seorang sepupunya juga pernah memberitahu bahawa Ricky mungkin menderita masalah mental akibat skizofrenia atau gangguan bipolar. Dia sering berbicara seolah-olah dia sedang berada dalam 'alam' yang berbeza. Selain itu, dia juga diketahui banyak menghabiskan masa bersama pengedar dadah. Sebelum kes kematiannya, Ricky baru sahaja pulang dari Florida dengan membawa pulang marijuana yang dibeli daripada pengedar dadah di sana.

Disebabkan kenyataan-kenyataan yang berlainan mengenai personaliti Ricky, beberapa teori berkaitan mesej rahsia itu telah muncul. Ada beberapa teori yang menyatakan nota itu memberikan maklumat mengenai pembunuh sebenar Ricky dan ada teori lain yang mendakwa Ricky tidak mungkin boleh menulis mesej tersebut kerana dia tidak menamatkan persekolahan.

Ada juga teori yang dibuat berdasarkan kenyataan sepupu Ricky. Dilaporkan pesakit skizofrenia mempunyai kecenderungan untuk menulis setiap buah fikiran dan perasaan mereka. Jadi, mengikut teori ini, mesej rahsia itu mungkin dihasilkan oleh seorang penghidap skizofrenia.

Adapun begitu, terlalu banyak teori yang terhasil berkaitan kes pembunuhan Ricky McCormick serta makna sebenar di sebalik dua keping nota mengandungi mesej rahsia ini. Namun, sehingga kini, masih belum ada mana-mana teori yang berjaya membuktikan punca sebenar kematian, saspek pembunuh dan juga erti kod yang tertulis.

Nyawa Ricky McCormick sudah lama melayang. Dirinya mungkin sudah dilupakan ramai orang jika tidak disebabkan dua keping kertas ini. Mesej yang disulitkan ini telah menjadi sumber teka-teki pelbagai pihak termasuklah CRRU FBI dan juga Persatuan Kriptogram Amerika. Adakah ia sekadar suatu contengan 'entah apa-apa' seperti didakwa ayahnya atau ia benar-benar mengandungi maklumat sulit? Tiada siapa yang tahu.

Tidak kira apa pun makna mesej tersebut, kes kematian Ricky McCormick masih kekal menjadi antara kes terulung CRRU yang masih belum diselesaikan.

Anda juga boleh cuba membantu pihak FBI melalui pautan yang kami kongsikan di bawah. Menurut FBI, tiada ganjaran yang ditawarkan sekiranya anda berjaya menyelesaikan teka-teki ini namun ia sudah pasti akan berjaya memuaskan hati anda. Selamat mencuba!


Sejarah dan Asal Usul Propaganda Anti-Semitik

Anti-semitik. Istilah itu menjadi antara perkataan paling popular kerap kali diungkapkan. Perdana Menteri ke 4 dan ke 7 negara kita, Tun Mahathir Mohamad juga kerap dikritik seorang yang anti-semitik oleh masyarakat luar.

Stigma anti-semitik merupakan antara stigma tertua di dunia yang masih diamalkan pelbagai masyarakat di seluruh dunia. Namun persoalannya, sejauh mana kita memahami asal-usul perspektif ini? Kenapa masyarakat dunia di sesetengah negara mempunyai sifat ini, seolah-olah wujud tanpa perlu diajar?

Mari kita belajar serba sedikit tentang punca isu wujudnya rasa anti-semitik di kalangan ahli masyarakat dunia.

Anti-semitik merupakan satu perasaan stereotaip mudah yang diwarisi masyarakat dunia secara turun temurun, generasi ke generasi terhadap kaum Yahudi.

Stigma ini datang dalam pelbagai bentuk, diburukkan dengan perasaan takut orang ramai serta kegusaran yang timbul akibat perubahan-perubahan dunia hari ke hari, yang dikatakan dikawal masyarakat Yahudi.

Istilah 'anti-semitik' dipopularkan oleh jurnalis Jerman bernama Wilhelm Marr dalam tulisannya yang bertajuk 'The Victory of Jewry over Germandom' pada tahun 1879. Wilhelm yang membawa pemikiran sekular, menolak sepenuhnya teori-teori kepercayaan masyarakat Kristian sejak zaman dahulu terhadap orang Yahudi, seperti isu kelicikan bangsa Yahudi serta dakwaan orang Yahudi membunuh kanak-kanak beragama Kristian.

Wilhelm memilih untuk berpegang kepada teori ahli akademik moden seperti Ernest Renan yang percaya pertembungan di antara orang Jerman dengan orang Yahudi semasa perang dunia, sebenarnya berpunca daripada isu perbezaan bangsa yang bersifat baru; tidak mempunyai hubungkait dengan kepercayaan lama orang zaman dahulu yang beliau percayai tidak berasas, serta lebih banyak berkait dengan kefahaman tahyul yang mundur.

Pandangan Wilhelm bagaimanapun disanggah oleh ahli akademik sejarah lain sezamannya seperti pakar sejarah dari Amerika Syarikat, Joshua Trachtenberg.

Dalam tulisannya, Joshua menyebut stigma anti-semitik moden sebenarnya sudah berakar umbi dalam masyarakat Eropah khasnya di Eropah tengah dan timur sekian lama, bukan hanya dimulakan oleh gerakan Nazi semasa zaman perang. Masyarakat di kawasan tersebut memang sudah mempunyai konsep kepercayaan sendiri terhadap masyarakat Yahudi yang lebih bertonakan negatif, membawa sentimen kebencian.

Kajian sejarah terhadap pemikiran masyarakat sebelum kedatangan ajaran Kristian juga menyokong pandangan Joshua. Ramai penyelidik berpendapat kepercayaan orang Yahudi yang merasakan mereka adalah kumpulan insan terpilih Tuhan, menjadi punca utama kewujudan stigma anti-semitik sejak zaman dahulu.

Ahli politik Rom, Cicero yang hidup pada tahun 106-43BC terkenal dengan amaran-amaran beliau berkenaan sifat tersembunyi orang Yahudi yang sukar berasimiliasi dengan masyarakat Rom lain serta bahaya pengaruh masyarakat Yahudi yang mendapat kedudukan tinggi dalam kerajaan Rom.

Ahli sejarah Rom, Tacitus (56-120AD) kerap kali mengkritik amalan masyarakat Yahudi yang meninggalkan kepercayaan yang telah mereka amalkan sekian lama selepas memeluk agama Judaism.

Penyair Rom, Juvenal (55-130AD) turut sama menyatakan kemarahannya pada kelompok masyarakat Rom yang terikut dengan 'perangai' orang Yahudi, serta kerap kali menyebut golongan Yahudi sebagai kumpulan manusia yang amat gemar mabuk dan tidak mampu beradab.

Dalam catatan-catatan teologi Kristian awal, dapat dilihat memang telah wujud sebenarnya asas kepada stigma anti-semitik.

Justin Martyr dalam tulisannya yang paling terkenal 'Dialogue with Trypho the Jew' pada tahun 140AD, mempertikaikan kepercayaan masyarakat Yahudi yang menerima ajaran Judaism tetapi tidak mahu mengamalkan apa yang terkandung dalam kitab Torah.

Hujah-hujah Justin dilihat sebagai satu cara mencipta persepsi bagi merendahkan kedudukan orang Yahudi dan kepercayaan mereka, kerana Justin percaya ajaran Kristian sepatutnya menjadi pilihan masyarakat Yahudi yang seakan enggan menerima kepercayaan baru yang telah diturunkan pada mereka.

Justin juga antara individu terawal secara terbuka menyalahkan orang Yahudi sebagai punca utama berlakunya pembunuhan ahli masyarakat yang memeluk agama Kristian, kerana bagi Justin, kelompok Yahudi adalah komuniti yang bertanggungjawab membunuh Jesus Christ. Dakwaan-dakwaan ini terus dipegang masyarakat Kristian berikutnya, khasnya pemimpin gereja seperti Tertullian (160-225AD) yang menyifatkan semua tekanan ke atas masyarakat Yahudi sebelum kedatangan Kristian, sebenarnya berpunca daripada sifat orang Yahudi yang rata-ratanya dilahirkan jahat.

Sebagai buktinya, Tertullian menyenaraikan beberapa sifat orang Yahudi yang dirasakan salah - seperti menafikan kerasulan Jesus Christ, membunuh masyarakat Kristian serta gemar melawan perintah Tuhan. Hasil tulisan Tertullian memberikan pengaruh yang besar pada masyarakat Yahudi dan Kristian beribu tahun lamanya, membentuk pemikiran masyarakat Kristian agar memandang serong orang Yahudi yang juga seorang penganut Judaism.

Komuniti Yahudi mula berdepan dengan komuniti Kristian yang melihat mereka sebagai musuh, dengan beberapa insiden pembunuhan etnik besar-besaran dijalankan di Eropah, seperti di England pada tahun 1290, Perancis pada 1306 dan Sepanyol pada tahun 1492.

Selain itu, buku 'Adversus Judaeos' (Hujah melawan Judaism) tulisan John Chrysostom yang terbit pada abad ke 4, juga dikatakan menjadi batu asas kepada gerakan anti-semitik masyarakat Kristian sejak sekian lama - memainkan pengaruh besar membentuk pemikiran golongan pagan aliran Nazi yang akhirnya memuncak semasa perang dunia kedua.

Tahun 2017 mencatatkan peningkatan insiden melibatkan keganasan anti-semitik di United Kingdom, dengan statistik menunjukkan komuniti Yahudi di beberapa kawasan menjadi sasaran serangan sebanyak 4 kali dalam sehari. Apabila dilakukan perbandingan dengan tahun sebelumnya, jelas sekali berlaku peningkatan ketara jumlah serangan yang berlaku.

Masalahnya, tidak diketahui kenapa situasi ini mula wujud. Kajian yang dilakukan oleh Kesatuan Eropah mendapati  tanda-tanda gerakan anti-semitik akan kembali berjalan walaupun usaha-usaha untuk menghalangnya kembali, telah pun diambil.

Dalam insiden terbaru di Amerika Syarikat; negara yang dipercayai negara paling selamat untuk orang Yahudi - 11 orang penganut Yahudi ditembak mati pada 28 Oktober 2018 semasa sedang menghadiri perayaan Sabbath.

Di negara Eropah dan Amerika Syarikat, komuniti Yahudi hidup sehingga terpaksa merahsiakan identiti agama dan bangsa mereka bagi mengelakkan serangan yang bersifat fizikal ataupun serangan psikologi. Stigma itu semakin diperkuatkan dengan apa yang berlaku di antara negara Palestin dan kerajaan haram Israel beberapa puluh tahun kebelakangan ini, meningkatkan kembali persepsi buruk pada kaum Yahudi dibantu dengan bermacam telahan, teori dan konspirasi.

Begitulah serba sedikit penerangan tentang asal-usul sebenar gerakan anti semitik yang sangat popular dan kerap kali dibincangkan. Sama ada anda mahu melihat gerakan anti semitik ini benar atau salah, kami biarkan anda buat keputusan sendiri.

Artikel ini adalah terjemahan dan olahan semula artikel Antisemitism: how the origins of history’s oldest hatred still hold sway today yang diterbitkan pada 28 Februari 2018.


5 Rancangan Televisyen Paling Mahal Pernah Dihasilkan

Walaupun siri atau rancangan TV kelihatan tidak begitu sukar untuk dihasilkan seperti filem-filem terutamanya filem aksi, namun ia masih boleh menelan kos yang tersangat tinggi.

Dan disebabkan ini, kemungkinan untuk tidak mendapat sambutan hangat membuatkan kru penerbitan tak senang duduk.

Kos-kos bagi penerbitan siri TV biasanya menelan kos tinggi disebabkan oleh lokasi penggambaran, bayaran pelakon popular yang mahal dan ramai serta penghasilan kostum yang rumit.

iluminasi.com kongsikan 5 siri atau rancangan televisyen yang paling mahal pernah dihasilkan dalam sejarah.

Siri ini memulakan trend semula pada awal tahun 2000 ke arah plot sci-fi yang mengingatkan Buck Rogers dan Space 1999 bercampur dengan Twilight Zone.

Siri ini menghasilkan 121 episod atau enam musim. Ia begitu popular sehingga memberikan inspirasi kepada kumpulan baru dengan tema yang serupa termasuklah Flashforward dan The Event.

Pada musim pertama sahaja, Lost mendapat purata 15.69 juta penonton bagi setiap episod. Para pengkritik juga sering menyenaraikan siri ini di antara sepuluh siri TV teratas sepanjang zaman.

Membuat semula pesawat yang terhempas dan mengangkutnya ke Hawaii di mana rakaman siri TV dilakukan serta menggunakan khidmat pelakon yang ramai sudah tentu menjadikan siri ini antara yang termahal di dunia.

Deadwood mempunyai tiga musim yang berjaya dan diiktiraf sejak Mac 2004 hingga Ogos 2006. Plot-plot siri ini membawa kita kembali ke Wilayah Dakota pada abad kesembilan belas dan menggabungkan tokoh-tokoh fiksyen dan sejarah seperti Seth Bullock, Wild Bill Hickok dan Calamity Jane.

Siri ini menggunakan set rakaman yang sangat mahal dan jumlah pelakon yang ramai, menyumbang kepada kos yang tinggi.

Walaupun mendapat rating yang agak baik, bos-bos studio memutuskan untuk mengakhiri siri itu dan merancang untuk menghasilkan filem dengan dua bahagian.

Dengan pelakon seramai 275 orang, set abad pertengahan, persenjataan dan kostum yang rumit serta lokasi penggambaran pan-Eropah, seperti di Croatia, Ireland dan Malta, Game of Thrones dengan mudah tersenarai sebagai siri TV ketiga paling mahal pernah dihasilkan.

Rancangan ini diilihamkan berdasarkan trilogi fantasi George R.R. Martin dan ia telah mendapat sambutan hangat di seluruh dunia membuatkan HBO memperbaharuinya kepada musim keenam.

Kisah Lucius Vorenus dan Titus Pullo diceritakan dengan menjadikan Empayar Rom sebagai latar belakang. Set besar-besaran, pakaian yang rumit dan penggunaan CGI yang meluas menjadikan Rome sebagai rancangan TV kedua paling mahal yang pernah dihasilkan.

Selama dua musim (2005 dan 2007), Rome menyajikan kita dengan kehidupan terperinci, politik dan cabaran untuk bertahan hidup ketika zaman Rom.

Rancangan ini telah mendapat penarafan yang besar, yang membuatkan kru penerbitan berbincang mengenai versi filem pada tahun 2008. Ramai peminat yang masih menunggu kebangkitan Rome sekali lagi.

Dan siri TV paling mahal pernah dihasilkan dalam sejarah manusia tak lain tak bukan adalah sitkom Friends. Siri ini memaparkan kisah lucu kehidupan 6 sekawan iaitu Monica, Rachel, Phoebe, Joey, Chandler dan Ross.

Ia mempunyai 10 musim dari September 1994 hingga Mei 2004. Friends menjadi satu kejayaan komersial yang dahsyat dan ikon budaya pada zamannya.

Satu set studio ringkas yang ditukar-tukar daripada kedai kopi kepada bilik-bilik watak-watak dan kadang kala adegan-adegan lain kelihatan tidak memerlukan kos yang tinggi berbanding sitkom-sitkom yang lain.

Namun, setelah siri ini menjadi semakin popular dan pelakon-pelakonnya semakin mendapat perhatian, mereka menuntut bayaran yang lebih tinggi. Jennifer Aniston, Courteney Cox, Lisa Kudrow, Matt LeBlanc, Matthew Perry dan David Schwimmer mula menjadi kawan rapat di dunia luar.

Bermula dari musim ketiga, mereka bersetuju untuk merundingkan skala gaji kolektif dengan studio, memastikan setiap daripada mereka mendapat bayaran yang sama.

Bermula dengan RM310,000 bagi setiap episod, skala itu melonjak RM4 juta bagi setiap pelakon untuk setiap episod pada musim akhir. Mereka juga memenangi royalti untuk tayangan semula Friends.

Di Malaysia, kita tidak lebih menggunakan konsep drama seperti drama TV3 dan sebagainya. Namun, ia juga diklasifikasikan sebagai siri TV.

Antara siri TV paling popular di Malaysia termasuklah Pi Mai Pi Mai Tang Tu, Mak Cun, Jenaka Kampung Kalut (J.K.K) dan banyak lagi.

Akan tetapi, sudah tentunya kos penghasilan dan penerbitan siri TV di Malaysia jauh lebih rendah berbanding antarabangsa disebabkan faktor-faktor seperti bayaran pelakon yang lebih rendah, set penggambaran yang tidak begitu mahal dan juga keadaan ekonomi semasa.

Kos purata tertinggi adalah pada tahun 2018 iaitu RM578,000 untuk setiap episod. Dan jika dibandingkan, siri TV Friends menelan kos 70 kali ganda berbanding nilai ini.

Malah, kos satu episod Friends sahaja sudah menghampiri kos penerbitan drama TV Malaysia untuk seluruh tahun 2018. Dahsyat kan?


Kisah Ahli Silap Mata yang Berjaya Mengalahkan Tentera Hitler Semasa WWII

Jasper Maskelyne tidak pernah dianggap sebagai seorang tentera. Pencapaian terhebatnya sebelum perang telah dibawa secara turun temurun sebagai warisan keluarganya. Mereka semua adalah ahli silap mata. Di atas pentas, nama mereka terkenal dan dihormati tetapi apabila memakai pakaian seragam, tiada siapa yang mengenali mereka.

Jasper Maskelyne telah menghabiskan sebahagian besar waktunya untuk menghiburkan tentera. Akan tetapi kali ini dia ingin membuat sedikit perbezaan. Jasper menyedari bahawa kebolehannya membuat silap mata ini boleh membantu pihak tentera dengan teknik penyamaran yang bagus.

Tidak lama selepas itu, dia telah mengumpulkan sekumpulan orang yang mempunyai fikiran yang sama seperti seorang tukang kayu, juru elektrik, arkitek, ahli kimia, pembuat latar belakang, pelukis dan juga seorang pembaik pulih. Mereka ini dikenali sebagai Kumpulan Magik.

Namun, sebelum dia dapat mengalahkan orang-orang seperti para jeneral Hitler, dia terpaksa mengagumkan pegawai atasannya terlebih dahulu. Apa yang dilakukannya ialah mempersiapkan dirinya untuk tugasan pertama yang diberikan kepadanya, iaitu mempertahankan pelabuhan Alexandria daripada dibom pasukan Tentera Udara Jerman pada waktu malam.

Akan tetapi, pelabuhan itu terlalu besar. Adalah mustahil bagi Jasper untuk menyembunyikan semua kapal yang berada di situ. Jadi dia memutuskan untuk memindahkannya. Dia menggunakan pelabuhan yang berdekatan dan telah mencipta kapal-kapal dan rumah-rumah palsu menggunakan lumpur dan juga kadbod.

Kemudian Jasper secara rawak telah meletupkan kapal-kapal dan bangunan palsunya semasa serbuan pengebom Jerman sedang belaku. Para juruterbang Jerman menyangka itu adalah isyarat untuk mereka menjatuhkan kesemua peluru berpandu mereka.

Semasa pengeboman sedang rancak berlaku, pelabuhan Alexandria kekal gelap tanpa memasang sebarang lampu. Semua juruterbang pesawat pengebom Jerman menyangka mereka telah berjaya memusnahkan pelabuhan Alexandria yang sebenarnya pelabuhan palsu.

Selepas peristiwa itu, Kumpulan Magik telah menjadi buah mulut para tentera dan juga pegawai atasan. Kumpulan Magik itu seterusnya diarahkan untuk mempertahankan Terusan Suez, dengan cara meningkatkan jarak lampu anti pesawat bagi membantu penembak British mengesan pesawat Nazi dalam keadaan gelap.

Akan tetapi, Jasper mempunyai idea yang berbeza. Dia sebaliknya menggunakan lampu-lampu itu untuk mengganggu dan membutakan juruterbang Nazi. Dia telah menggunakan peranti yang mengubah lampu-lampu itu menjadi lampu sorot. Kesannya sangat menakjubkan.

Jasper malah menggunakan cermin dan lampu yang diletakkan di sepanjang Terusan Suez. Dia bukan sahaja menyembunyikan lampu dan cermin itu daripada pandangan musuh, malah mengecewakan juruterbang pengebom sehingga mengakibatkan mereka kemalangan dan terhempas.

Ilusi terbesar Jasper masih belum lagi ditunjukkan. Pada ketika itu, pegawai utama Adolf Hitler iaitu Erwin Rommel atau lebih dikenali sebagai The Desert Fox, serang rancak menakluk sebahagian besar kawasan Afrika. Pihak British pula terdesak untuk menang. Pertempuran El Alamein di Mesir merupakan titik utama Kumpulan Magik itu dipanggil semula.

Field Marshall British iaitu Bernard Montgomery mahu menyerang El Alamein dari utara dan mahu menuntut kembali kawasan itu daripada Rommel. Ia adalah amat penting bagi pihak British untuk mendapatkan kawalan semula di Afrika Barat.

Jasper dan kumpulannya mula mencipta pasukan tentera replika mereka sendiri yang terdiri daripada ribuan tentera dan senjata palsu, kereta kebal dan pesawat tiruan dan pelbagai replika sempurna yang kelihatan seakan-akan sebuah rejimen tentera yang besar.

Kumpulan Magik ini juga membina saluran paip palsu yang membuatkan orang-orang Jerman berfikir bahawa pertempuran ini akan memakan masa yang lama. Dengan menggunakan kesan bunyi dan ilusi lain, Jasper dan orang-orangnya berjaya mengalihkan majoriti tentera Nazi ke selatan.

Tidak lama selepas itu, Bernard Montgomery telah menembusi kawasan utara dan berjaya memenangi pertempuran di El Alamein. Ia merupakan kemenangan sebenar pertama pihak British terhadap tentera kuasa Paksi.

Pegawai utama Adolf Hitler itu telah ditipu oleh seorang pakar ilusi. Apa yang lebih menakjubkan ialah Jasper tidak menembak walaupun sebutir peluru untuk melakukannya tetapi berjaya membuatkan Rommel berundur. Ia bukanlah satu keajaiban, ia adalah satu silap mata terhebat.

Selepas itu, Jasper bersama Kumpulan Magiknya telah melakukan silap mata mereka di 16 negara yang berlainan. Selepas itu Kumpulan Magik ini telah dibubarkan, namun tidak pernah mendedahkan rahsia mereka di sebalik ilusi yang dilakukan. Di bawah Akta Rahsia Rasmi British, mereka hanya boleh mendedahkan perkara itu kepada umum hanya selepas tahun 2046.

Apabila Jasper Maskelyne melakukan sentuhan ajaibnya untuk penonton yang kecil, mereka semua memujinya dengan penuh kagum. Namun, ia agak menyedihkan apabila dia melakukan silap matanya di pentas terbesar seperti Perang Dunia, dia tidak pernah dihargai kerana perlu merahsiakan muslihatnya.  Ahli silap mata itu, seperti ilusinya, hilang begitu sahaja daripada catatan sejarah.


Kisah Pakar Perubatan Yang Boleh Merasai Kesakitan Pesakitnya - Dr. Joel Salinas

Dr. Joel Salinas menghidap sejenis kondisi yang dipanggil "mirror-touch synesthesia." Disebabkan keadaan ini, setiap kali Dr. Salinas berjumpa dengan pesakit yang mengalami kesakitan atau menyentuh pesakitnya, otak Dr. Salinas akan mencipta kembali kesakitan yang sama pada tubuhnya sendiri.

Walaupun mengalami 'kekurangan' ini, Dr. Salinas yang merupakan seorang ahli neurologi di Harvard Medical School dan Massachusetts General Hospital telah menjadikannya sebagai suatu kelebihan kerana beliau boleh memahami para pesakitnya dengan lebih mendalam.

Kisah peliknya dikesan ketika Dr. Salinas masih belajar dalam tahun ketiga di kolej perubatan. Beliau telah menyaksikan seorang lelaki mengalami serangan jantung terhenti dan secara tiba-tiba perkara yang sama juga terjadi pada Dr. Salinas. Beliau mengalami kesakitan hingga jatuh ke lantai dan dapat merasakan seolah-olah prosedur mampatan dada sedang dilakukan ke atas dirinya selain tiub pernafasan yang bergesel dengan bahagian belakang tekaknya.

Apabila pesakit itu meninggal dunia, Dr. Salinas terus merasai suasana misteri yang mengejut itu menjadi hening secara tiba-tiba.

Apa yang terjadi pada Dr. Salinas bukanlah sejenis gangguan makhluk halus tetapi suatu keadaan yang dinamakan sinestesia. Keadaan ini membuatkan deria seseorang bergabung dengan deria lain yang tidak berkaitan. Sebagai contoh, apabila seorang yang mengalami sinestesia mendengar muzik, deria rasa mereka juga boleh diaktifkan pada masa yang sama ataupun dalam situasi lain seperti boleh melihat warna apabila membaca huruf dan tulisan biasa.

Dalam kes Dr. Salinas, beliau dapat mengalami perasaan apabila melihat atau menyentuh. Tubuhnya akan mencipta kembali sensasi yang sama dengan individu lain yang sedang mengalaminya. Kondisi ini merupakan sejenis sinestesia baru dan sangat jarang berlaku yang digelar "sentuhan cermin." Tubuh Dr. Salinas akan meniru (seperti imej cermin) apa sahaja yang disaksikan atau merasai sendiri perasaan yang sama dengan orang yang disentuh.

Semasa zaman kanak-kanaknya, Dr. Salinas sudahpun mempunyai "kebolehan empati terlampau" ini dan sering menghadapi masalah menyesuaikan diri dengan rakan-rakan serta persekitaran yang normal di sekolah. Setiap kali loceng sekolah berbunyi, beliau dapat mengetahui yang bunyi itu berwarna biru. Malah, apabila menulis juga Dr. Salinas boleh melihat warna dan mengalami masalah memahami konsep matematik mudah. Beliau melihat "2" sebagai angka yang bersifat keibuan berwarna merah manakala "4" pula bersifat peramah dan berwarna biru. Jadi, sukar bagi dirinya memahami persamaan mudah seperti 2+2=4.

Namun begitu, kondisi yang hanya terjadi kepada sekitar 1.6% sahaja populasi dunia ini ada juga sisi positif tersendiri. Kebolehan Dr. Salinas menghubungkan warna dengan huruf menyebabkan beliau cemerlang dalam ejaan dan tatabahasa.

Dalam bukunya, "Mirror Touch: A Memoir of Synesthesia and the Secret Life of the Brain", Dr. Salinas menceritakan bagaimana beliau suka memeluk erat orang sekeliling ketika masih kecil. Bagi dirinya, pelukan membuatkan beliau berasa lebih selesa dan sangat selamat. Walau bagaimanapun, perbuatan ini dianggap pelik dan tidak normal oleh kanak-kanak lain. Jadi, Dr. Salinas sering ditinggalkan bersendirian tanpa teman. Beliau akhirnya akan duduk berseorangan menonton kartun di televisyen.

Tahun berganti tahun, Dr. Salinas mula sedar yang beliau sering berasa lebih baik sekiranya lebih banyak menolong orang lain. Apabila orang di sekelilingnya gembira, ia juga akan membuatkan beliau gembira. Beliau mula tahu yang "menyembuhkan" orang lain adalah pekerjaan yang telah ditakdirkan dalam kehidupannya. Maka, beliau pun terus menyahut seruan itu dengan memilih kerjaya dalam bidang perubatan.

Apa yang menarik, Dr. Salinas tidak pernah menyedari bahawa pengalaman aneh yang dialami sepanjang hidupnya itu adalah sesuatu yang tidak normal. Beliau tidak pernah berbicara mengenai keadaan ini secara terbuka dengan sesiapapun kerana tidak merasakan dirinya berbeza dengan orang lain.

Ia berlanjutan sehinggalah pada tahun 2005 ketika tahun pertamanya di kolej perubatan apabila beliau terdengar perbualan seorang rakan dengan doktor pakar neurosains mengenai pesakit yang boleh melihat warna setiap kali mendengar bunyi. Dari situlah beliau mendapat tahu yang situasi itu tidak berlaku kepada semua orang dan keadaan itu merupakan suatu kondisi neuro yang mempunyai nama tersendiri.

Walaupun sudah mengetahui tentang masalah yang dialami, ia tidak bermakna yang Dr. Salinas bersedia menghadapi segala kemungkinan. Kondisinya berada pada kemuncak semasa beliau menyaksikan trauma fizikal yang melampau. Hal ini demikian kerana beliau boleh merasa sendiri keperitan pesakit-pesakitnya. Di dalam bilik pembedahan, Dr. Salinas merasakan insisi yang dilakukan seolah-olah dibuat pada abdomennya sendiri. Keadaan menjadi lebih tidak terkawal apabila pada suatu hari beliau melihat seorang pesakit meninggal dunia dan beliau terus muntah-muntah.

Kejadian-kejadian ini membuatkannya sedar yang beliau memerlukan strategi untuk mengawal dan menangani masalah ini sekiranya beliau ingin berjaya sebagai seorang doktor. Jadi, beliau mula memfokuskan penglihatan pada kolar dan lengan baju pesakit ataupun pada mana-mana orang yang paling tenang di dalam bilik tersebut. Beliau akan menarik nafas dalam-dalam dan cuba menenangkan diri sendiri.

Menghidap sinestesia jenis ini sementara menjadi seorang pelajar dan pelatih perubatan bukanlah suatu perkara yang mudah. Dalam keadaan hiruk-pikuk di bilik kecemasan, beliau perlu kekal tenang agar tidak mengalami trauma yang sama. Beliau perlu meningkatkan keupayaan dan kekuatan emosi untuk kekal profesional semasa merawat pesakit yang ditembak, patah riuk akibat kemalangan atau anggota badan tercabut akibat dilanggar kereta api.

Kajian-kajian baru telah meyakinkan saintis bahawa mungkin semua manusia sebenarnya dilahirkan dengan sinestesia. Salah satu kertas penyelidikan mendapati bayi boleh menghubungkan bentuk dengan warna berbeza namun apabila usia meningkat, gabungan deria-deria ini akan berkurangan selaras dengan perkembangan otak. Namun, bagi kes-kes terpencil seperti Dr. Salinas, gabungan deria itu berkekalan.

Ada yang mendakwa sinestesia adalah sejenis kuasa luar biasa tetapi ada juga yang mengatakan ia adalah sejenis sumpahan. Ia bergantung kepada bagaimana anda melihat dan menggunakan 'kekurangan' ini. Bagi Dr. Salinas, ia telah menjadi suatu kelebihan untuk membantunya menjadi seorang doktor dengan lebih berkesan.

Sebagai seorang ahli neurologi di Harvard Medical School dan juga Massachusetts General Hospital, Dr. Joel Salinas percaya yang sedikit sebanyak kejayaannya pada hari ini adalah sumbangan sinestesia. Menurutnya, tanpa kondisi tersebut, beliau tidak akan mampu mendalami segala kesakitan dan perasaan sebenar setiap pesakit.

Setiap kali Dr. Salinas memberitahu pesakit "Saya faham apa yang anda sedang lalui," ia bukan sekadar omong kosong.


5 Kod Rahsia (Cipher) Dan Sistem Tulisan Yang Masih Gagal Dirungkai Manusia

Sebelum ini, penulisan Mesir Kuno merupakan satu rahsia besar bagi kalangan manusia moden. Namun akhirnya, dengan bantuan batu Rosetta, Jean-François Champollion telah berjaya menyelesaikan dan merungkaikan misteri purba ini.

Sejak itu, terdapat banyak percubaan lain untuk merungkai bahasa kuno lain atau memecahkan kod yang telah dibuat dengan tujuan keseronokan atau mencari kekayaan.

iluminasi.com kongsikan senarai 5 kod dan sistem penulisan paling terkenal yang masih gagal dirungkai manusia.

Kod D'Agapeyeff adalah kod yang muncul dalam edisi pertama "Codes and Ciphers", sebuah buku asas mengenai kriptografi terbitan seorang kartografer Inggeris kelahiran Rusia, Alexander D'Agapeyeff pada tahun 1939.

Ditawarkan sebagai "cipher cabaran" pada penghujung buku tersebut, ia tidak termasuk dalam edisi seterusnya dan D'Agapeyeff kemudiannya dikatakan telah mengakui bahawa dia terlupa bagaimana dia mengenkripsi kod ini.

Perdebatan wujud tentang fakta bahawa kegagalan semua percubaan dekripsi adalah disebabkan oleh D'Agapeyeff tersalah mengenkripsi teks asal.

Walau bagaimanapun, terdapat laporan bahawa kod ini mungkin masih boleh dirungkai menggunakan kaedah pengiraan seperti algoritma genetik.

Kryptos adalah arca yang dibina oleh seorang artis Amerika, James Sanborn, terletak di dataran Agensi Perisikan Pusat (CIA) di Langley, Virginia, di Amerika Syarikat.

Sejak dihasilkan pada 3 November 1990, terdapat banyak spekulasi mengenai makna mesej enkripsi pada arca ini.

Arca ini terus menjadi tanda-tanya dan membuatkan para kakitangan CIA dan penganalisa mesej yang lain untuk cuba mendekripsi mesej ini.

Jika dihitung, tulisan rahsia pada separuh daripada arca utama mengandungi 869 aksara secara keseluruhan. Namun, pada April 2006, James Sanborn menyatakan bahawa satu huruf pada separuh bahagian utama arca tersebut telah hilang.

Ini menjadikan jumlah bilangan huruf pada bahagian utama arca ini kepada 870. Separuh lagi arca ini terdiri daripada jadual enkripsi Vigenère, terdiri daripada 869 aksara, jika setiap jarak antara huruf diambil kira.

Pada tahun 1999, orang pertama yang yang mengumumkan berjaya menyelesaikan tiga bahagian pertama pada arca ini adalah James Gillogly, seorang saintis komputer dari California selatan, yang menguraikan 768 aksara.

Bahagian yang tidak dapat diselesaikannya iaitu baki 97 atau 98 aksara lagi adalah bahagian yang sama yang mana menjadi kebuntuan kepada para penganalisa mesej kerajaan AS sendiri.

Linear A adalah salah satu daripada dua skrip linier yang digunakan di Crete purba (skrip ketiga adalah Hieroglif Cretan). Skrip-skrip ini telah ditemui dan dinamakan oleh Arthur Evans.

Linear B telah berjaya dirungkai pada tahun 1952 oleh Michael Ventris dan digunakan untuk menulis Mycenaean Greek.

Namun, proses untuk merungkai Linear A dikatakan masih jauh namun sebahagiannya difahami dan ia mungkin boleh dibaca menggunakan Linear B.

Walaupun kedua-dua skrip itu berkongsi banyak simbol yang sama, namun dengan menggunakan suku kata yang berkaitan dengan Linear B dalam tulisan Linear A menghasilkan kata-kata yang tidak berkaitan dengan mana-mana bahasa yang diketahui.

Bahasa ini telah digelar sebagai Minoan atau Eteocretan, dan sepadan dengan tempoh dalam sejarah Cretan sebelum berlakunya satu siri pencerobohan oleh orang Yunani Mycene sekitar 1450 SM.

Adalah dipercayai bahawa terdapat hubungan dan kaitan di antara Linear A dan Cakera Phaitos.

Dorabella Cipher adalah surat tersirat yang ditulis oleh komposer Edward Elgar kepada Dora Penny, yang disertakan dengan tarikh 14 Julai 1897.

Kod ini yang terdiri daripada 87 aksara yang tersebar dalam 3 baris, kelihatan seperti dihasilkan daripada 24 simbol.

Setiap simbol terdiri daripada 1, 2, atau 3 separuh bulatan berorientasikan pada salah satu daripada 8 arah (orientasi beberapa aksara tidak jelas).

Satu titik kecil muncul selepas karekter kelima pada baris ketiga. Terdapat beberapa percubaan untuk menyelesaikannya tetapi semuanya kelihatan sangat tidak memuaskan.

Malah, Dora Penny sendiri tidak pernah berjaya menguraikan makna surat ini dan ia kekal sebagai satu misteri hingga ke hari ini.

Cakera dari Phaistos adalah contoh ukiran hieroglif paling penting dari Crete (pulau di Greece) dan ditemui pada tahun 1903 bersama dengan tablet Linear A dan tembikar bertarikh dari awal zaman Neo-palatial (1700-1600 SM).

Kedua-dua permukaan cakera liut ini dipenuhi dengan hieroglif yang diatur dalam bentuk lingkaran, terkesan pada tanah liat apabila lembap.

Tanda-tanda ini membentuk kumpulan yang dibahagikan antara satu sama lain dengan garis menegak dan setiap kumpulan ini dikatakan mewakili satu perkataan.

Empat puluh lima jenis tanda berlainan telah dibezakan, di mana beberapa daripadanya boleh dikenalpasti dengan hieroglif yang digunakan dalam tempoh Proto- palatial.

Sesetengah urutan hieroglif berulang-ulang yang kelihatan seperti lirik nyanyian kegamaan. Ini membuatkan ahli arkeoligi Itali yang menemui cakera ini, Luigi Pernier, beranggapan bahawa kandungan teks ini adalah satu jenis ritual kegamaan.

Para pakar yang lain telah mencadangkan bahawa teks itu adalah senarai askar dan akhir-akhir ini mereka telah mencadangkan bahawa ia merupakan dokumen dalam bahasa Hittic di mana seorang raja membincangkan tentang pembinaan Istana Phaistos.


10 Sumbangan Dan Kebaikan Yang Dilakukan Oleh Adolf Hitler Dan Rejim Nazi Jerman

Sudah tentu anda menyedari bahawa internet dipenuhi dengan kandungan yang melaporkan rejim Nazi sebagai "negara jahat" dan dikelilingi oleh persekitaran negatif.

Adolf Hitler sering dikaitkan dengan perkara yang negatif yang membuatkan dunia melihatnya dari sudut pandangan yang buruk.

Namun jika anda melihat dari sisi lain dan di sebalik apa yang berlaku, pasti anda akan menyedari bahawa terdapat banyak perkara luar biasa yang dilakukan oleh Adolf Hitler.

Selepas menyedari akan perkara-perkara ini, sudah tentu akan terdetik rasa hormat kepada para jurutera Nazi Jerman dalam hati anda dan jika Jerman menang dalam Perang Dunia Kedua, entah apa lagi yang bakal dicipta dan dihasilkan oleh mereka.

iluminasi.com kongsikan 10 sumbangan dan kebaikan yang dilakukan oleh Adolf Hitler dan rejim Nazi Jerman.

Dalam kemurahan hati dari segi kewangan, rejim Nazi memupuk konsep liberal yang disucikan untuk meningkatkan taraf hidup rakyat Jerman.

Untuk merangsang semangat integriti, persahabatan dan kebahagiaan, Adolf Hitler mengamalkan banyak program dan mengenakan peraturan ketat terhadap para pegawai dalam melaksanakannya dengan cara yang kekal.

Orang Jerman diberikan percutian, program pekerjaan, kempen kesihatan awam dan perkhidmatan yang bermanfaat yang tidak pernah berlaku sebelum ini bagi memperbaharui kehidupan mereka.

Mengekalkan nilai keluarga tradisional adalah doktrin prinsip Nazi kerana mereka beranggapan bahawa terdapat sesuatu yang istimewa pada kanak-kanak, keluarga dan kebersamaan.

Tidak dinafikan, Hitler adalah tokoh yang rumit tetapi untuk orang awam yang biasa, dia adalah pakar dalam menjadikan yang terbaik bagi sesebuah keluarga dan meletakkanya di tempat yang sebetulnya.

Hitler amat dikagumi kerana sikapnya terhadap para ibu yang menakjubkan. Keluarga miskin dibantu dengan insentif kewangan manakala elaun keluarga, pinjaman perkahwinan dan subsidi kanak-kanak diberikan sama rata kepada setiap kelompok masyarakat.

Dalam usaha menjadikan Nazi Jerman sebagai dunia impian seperti Disneyland, Adolf Hitler melaksanakan segala cara untuk menjauhkan kesalahan sosial dan unsur jenayah dari tanahnya.

Untuk menggalakkan gaya hidup yang damai, Hitler mengharamkan serangan umum ke jalan-jalan di bandar.

Menurut semua ahli sejarah, semasa tempoh pemerintahan Nazi, adalah selamat untuk orang awam berjalan-jalan pada waktu malam dan orang ramai tidak mempunyai kebimbangan terhadap kes kecurian.

Pesalah akan dihantar ke kem-kem tahanan dan dihukum dengan begitu tegas.

Pemimpin Parti Nazi adalah seorang penyokong perlindungan haiwan dan itulah sebabnya mereka menggunapakai parameter piawai untuk memastikan keselamatan haiwan dalam rejim mereka.

Pengendalian yang tidak betul terhadap haiwan dianggap sebagai jenayah yang kejam dan jika seseorang didapati bersalah memperlakukan haiwan seperti objek, maka mereka akan dihantar ke kem tahanan secara terus.

Hitler sendiri adalah seorang peminat haiwan yang menakjubkan dan popular kerana hubungannya yang menarik dengan Blondi, anjing German Shepherd nya.

Idea sistem lebuh raya telah dicetuskan oleh Nazi dan sehingga kini mereka dikagumi kerana menyebarkan rangkaian jalan raya untuk membawa anda ke destinasi yang lebih cepat tanpa had laju.

Selepas pengambilalihan Nazi pada tahun 1933, Hitler mengembangkan idea sistem lebuh raya antara negeri dengan kejuruteraan yang canggih.

Projek yang bercita-cita tinggi ini merupakan alat terbaik untuk membasmi pengangguran dan menampung mobiliti untuk gerakan daya tanah bermotor.

Menggunakan teknologi canggih, lebuh raya dibuat tanpa lubang dengan permukaan bebas rintangan dan lengkungan lembut.

Lebih dikenali sebagai A-4, V-2 dikreditkan sebagai roket tanpa pemandu manusia serta peluru berpandu balistik tempur jarak jauh pertama di dunia.

Roket ini terdiri daripada beberapa inovasi teknologi utama yang masih digunakan dalam program angkasa Amerika Syarikat dan Kesatuan Soviet.

Hitler menamakannya "Vengeance Weapon 2" kerana ia dibina bertujuan untuk memusnahkan sasaran bersaiz bandar memadamkan dengan sistem pengumpulan petunjuk dan penghantaran.

Kempen anti-merokok moden yang kita lihat pada hari ini telah diilhamkan oleh Nazi Jerman.

Hitler adalah orang yang percaya kepada kesucian tubuh dan menganggap bahawa orang Jerman tidak boleh merosakkan badan mereka dengan dadah kerana dia bertanggungjawab terhadap nasib bangsanya.

Semasa pemerintahan Nazi, merokok diharamkan di tempat awam, cukai tembakau telah dinaikkan setakat, ceramah perubatan telah dianjurkan untuk askar dan pendidikan kesihatan dipromosikan untuk pemulihan gaya hidup yang lebih baik.

Sebelum kepimpinan Hitler, ekonomi Jerman kelihatan terganggu akibat terma Perjanjian Versailles dan industrialisme sebelum perang.

Walaupun Great Depression melanda, Hitler berjaya menurunkan kadar faedah dan merumuskan beberapa idea paling gila untuk meningkatkan peluang pekerjaan dengan memperkuat pembangunan infrastruktur.

Keusahawanan sangat di telah dihargai secara meluas dalam rejim Nazi dan industri-industri telah mendapat manfaat daripada dasar-dasar ekonomi.

Dalam percubaan untuk menyamakan budaya pada platform muzik, Reichmusikkammer (Institut Muzik Negeri) ditubuhkan pada tahun 1933,betul-betul selepas Nazi berkuasa.

Institut ini dirumuskan untuk mempromosikan karya legenda komposer terkenal seperti Beethoven, Mozart, Brahms, Wagner dan lain-lain.

Untuk memelihara warisan budaya Jerman kuno yang kaya, kerajaan Nazi mempromosikan anak-anak muda untuk menjadikan muzik sebagai kerjaya.

Malah, jazz, swing dan muzik berjenis seksual dilarang oleh Hitler.

Jika anda salah seorang daripada pengguna dan peminat kereta Volkswagen, anda perlu berterima kasih kepada Adolf Hitler.

Ia berlaku pada tahun 1934, ketika Hitler berfikir mengenai idea untuk menghasilkan kereta keluarga yang dapat membawa sekurang-kurangnya dua orang dewasa dan tiga anak dengan kelajuan maksimum 100km sejam.

Untuk memastikan projek ini dicapai dengan segera, Hitler mula bekerjasama dengan pegawai-pegawai terkemukanya dan akhirnya melancarkan projek impiannya, yang dikuasakan oleh sebuah enjin 25 kuasa kuda.

Pada mulanya, Volkswagen dikenali sebagai "KdF Wagen", di mana KdF adalah singkatan kepada Kraft durch Freude bermaksud kekuatan melalui kegembiraan.


Le Petomane : Artis Teater Yang Menjadikan Kentut Sebagai Persembahannya

Apa cita-cita anda? Sekiranya soalan itu diajukan, pasti kita akan dengar cita-cita yang biasa disebutkan. Doktor, jurutera, mungkin juga angkasawan atau ahli politik. Namun bagi Joseph Pujol, cita-citanya nyata berbeza sekali dengan orang lain.

Lahir pada 1 Jun 1857 di Marseille, Perancis, Joseph anak kepada seorang pengukir bernama Francois. Dalam satu insiden yang berlaku semasa dia muda, Joseph menyelam ke dalam lautan dan mendapati ada rasa air dingin masuk melalui saluran duburnya. Ketakutan, Joseph berlari ke pantai dan menyedari tubuhnya sedang mengeluarkan kembali air yang telah masuk ke punggungnya.

Joseph dibawa ayahnya menemui pakar perubatan bagi menceritakan apa yang telah berlaku. Doktor itu menerangkan apa yang berlaku itu normal. Semenjak kejadian itulah, Joseph menyedari dia mempunyai kemampuan mengawal otot duburnya untuk menyedut air dan boleh mengeluarkannya semula dengan kuat.

Joseph mula bereksperimen dengan kebolehannya itu. Pada mulanya dia hanya mampu menyedut air ke dalam duburnya sebelum dia menyedari udara juga boleh disedut untuk 'ditembak' semula. Namun 'bakatnya' itu tidaklah dihebahkan pada orang lain. Atas usahanya sendiri, Joseph mula berkemampuan meniru muzik menggunakan duburnya dan juga mula berkemampuan mengawal kelajuan serta bunyi yang dapat dihasilkan oleh duburnya.

Joseph dipanggil untuk menjalankan tugas sebagai seorang ahli tentera dan mula terbuka untuk menayangkan bakatnya pada orang lain. Ada kalanya Joseph melakukan persembahan menyedut air lalu menembaknya semula pada kelajuan tinggi sebagai hiburan tentera-tentera lain.

Ketika inilah Joseph diberikan gelaran yang bakal mempopularkan beliau; "Le Petomane" yang membawa makna 'fartomaniac' dalam bahasa Inggeris atau 'orang yang suka kentut.'

Selesai tugasan tentera, Joseph mula berkhidmat di kedai roti sambil menghiburkan pelanggan yang menunggu dengan muzik yang 'dimainkannya.' Bermula dari sinilah Joseph mendapatkan galakan rakan-rakannya serta pelanggan untuk cuba mengembangkan bakatnya itu ke atas pentas pula. Dia memberanikan melakukan persembahan pertamanya pada tahun 1887 ketika berusia 30 tahun. Sambutan yang diterima amat menggalakkan.

Melihat ada karier yang boleh diceburi menggunakan bakatnya itu, Joseph mula merantau ke seluruh Perancis melakukan persembahan. Kehadirannya di bandar Paris membolehkan dia dipilih menyertai pasukan teater Moulin Rouge pada tahun 1892.

Kejayaan menyertai Moulin Rouge memerlukan Joseph mempelbagaikan persembahannya. Selain daripada menghasilkan bunyi letupan dan guruh berdentum, Joseph mempersembahkan lagu melalui okarina yang dimainkan dengan saluran getah yang disambungkan ke duburnya. Beliau juga mula melakukan gimik memadamkan api lilin dari jarak jauh untuk menghiburkan orang ramai.

Kejayaannya dengan Moulin Rouge membolehkan nama Le Petomane terkenal dengan siri-siri persembahan yang mendapat sambutan hangat di sekitar Eropah dan Afrika Utara telah dianjurkan; Joseph menjadi tarikan utama penonton untuk berkunjung.

Walau bagaimanapun, jodoh Joseph dengan Moulin Rouge tidak panjang, hanya kekal selama dua tahun.

Selepas didenda kerana mengadakan persembahan amal bagi membantu rakannya tanpa kelulusan pihak penganjur Moulin Rouge, Joseph mula bergerak sendiri dengan kumpulan yang ditubuhkannya bernama Theatre Pompadour.

Hampir berbelas tahun aktif, perang dunia pertama menyebabkan gerakan teaternya terhenti. Anak-anaknya yang membantu persembahan dikerah untuk menyertai perang, menyebabkan minat Joseph untuk meneruskan karier seninya mula luntur, apatah lagi mendapat beberapa buruk berkaitan anak-anaknya yang menyertai perang.

Bagi meneruskan hidup, Joseph membawa kesemua ahli keluarganya pulang ke kampung halaman mereka di Marseille, membuka sebuah kilang biskut. Menjelang usia tua, Joseph tidak lagi mempersembahkan bakatnya pada orang awam melainkan untuk hiburan ahli keluarganya sendiri.

Selepas kematiannya pada tahun 1945, sebuah sekolah perubatan menawarkan jumlah wang yang agak banyak untuk membolehkan mereka membedah tubuh Joseph bagi mempelajari keunikan yang dimiliki oleh Joseph. Kesemua anak-anaknya yang masih ada menolak tawaran itu kerana merasakan perkara itu patut kekal menjadi rahsia yang tidak diganggu mana-mana pihak.

Kisah Joseph Pujol memberikan inspirasi kepada banyak artis selepas beliau.

Legasi kebolehan Le Petomane diabadikan dalam beberapa buah filem yang didedikasikan khas untuk beliau, serta sering dipersembahkan dalam bentuk satira.

Dalam filem blockbuster Hollywood 'Moulin Rouge' lakonan Nicole Kidman dan Ewan McGregor yang terbit pada tahun 2001, watak Joseph dimainkan oleh aktor Keith Robinson sebagai satu penghormatan kepada jasa beliau mempopularkan bakat yang unik dan sebenarnya sukar untuk diterima orang lain.


8 Rahsia Berkaitan Video Game 90-an yang Tidak Diketahui Ramai

Populariti permainan video sentiasa meningkat naik dari awal kemunculannya sehingga ke hari ini. Menurut statistik yang dikeluarkan Persatuan Perisian Hiburan, industri tersebut mencatatkan jumlah perbelanjaan pengguna sehingga $30.4 bilion bagi tahun 2016, iaitu meningkat daripada $23.5 bilion pada tahun 2015. Kali ini kami gali fakta sehingga 30 tahun ke belakang untuk melihat kembali kisah menarik di sebalik nama-nama besar dalam sejarah industri permainan video:

Lagu rakyat berjudul "Korobeiniki" itu mengisahkan tentang peniaga jalanan yang cuba menggoda seorang wanita semasa dia cuba meminta potongan harga bagi barangan yang ingin dibeli.

Dalam lagu tersebut, peniaga itu menawarkan barang yang ingin dibeli wanita terbabit sebagai pertukaran dengan sebuah kucupan. Namun begitu, wanita tersebut enggan mengambil barangan yang dijual kecuali sebentuk cincin dan memberitahu yang dia terus ingin bertunang. Si penjual terus bersetuju untuk mengahwini wanita pilihan hatinya sebaik sahaja pulang daripada berniaga.

Kisah di sebalik lirik ini tidak memperincikan secara mendalam apa yang terjadi selepas itu. Walau bagaimanapun, menurut puisi asal yang mengilhamkan penghasilan lagu tersebut, nasib tidak begitu menyebelahi si penjual kerana ketika dalam perjalanan pulang ke rumah, dia telah mati dibunuh semasa berhenti untuk bertanyakan arah jalan. (Sumber #1, #2)

Pada asalnya, idea permainan video yang sepatutnya diberi nama "Van Damme" ini ingin dibuat berdasarkan karakter bintang terkenal Hollywood iaitu Jean-Claude Van Damme. Syarikat pengeluar permainan ini berkata filem "Bloodsport" lakonan Van Damme baru sahaja mula ditayangkan ketika itu dan permainan video itu pula dibuat berdasarkan gaya perlawanan dalam filem tersebut.

Walau bagaimanapun, Van Damme telah menolak tawaran untuk bekerjasama. Jadi, pembangun permainan video ini hanya menggunakan karakter yang diinspirasikan daripada Van Damme sahaja. Maka, lahirlah Johnny Cage, seorang bintang filem yang berlagak dan narsisistik.

Apa yang menarik, ketika sesi perbincangan antara kedua-dua belah pihak, wakil Van Damme mengatakan mereka terpaksa menolak tawaran tersebut kerana telah menandatangani kontrak permainan video lain dengan Sega. Namun, kenyataan ini agak aneh kerana Sega tidak pernah menghasilkan permainan video Van Damme.

Selepas dikecewakan Van Damme, pihak syarikat terpaksa memikirkan nama baru untuk permainan video tersebut. Mereka telah menyenaraipendekkan pelbagai nama klise untuk tajuk seni mempertahankan diri seperti Kumite, Dragon Attack, Deathblow dan Final Fist sebelum memilih "Mortal Kombat." (Sumber #1, #2)

Pemproses dalam kabinet permainan arked ini direka dan dibangunkan supaya kesemua musuh bergerak pada kelajuan yang sama. Nasib menyebelahi pihak pembangun perisian apabila mendapati setiap kali musuh dimusnahkan, musuh-musuh baru akan 'masuk' ke skrin dengan lebih laju kerana pemproses komputer tidak lagi mempunyai begitu banyak objek untuk dilukis. Maka, mereka membiarkan sahaja kelajuan meningkat ini dijadikan sebagai kaedah "level up" untuk meninggikan tahap kesukaran permainan.

Permainan video ini kemudian mula menjadi ikutan kerana memperkenalkan konsep peningkatan kesukaran tahap bermain sedemikian. Menurut Giant Bomb, konsep perskalaan ini telah menjadi asas kepada perkembangan permainan video moden dengan seorang pemain.

Dalam versi Jepun yang asal, Bowser dan Peach akan menyambut kemenangan perlumbaan dengan meminum champagne. Bowser dilihat menuang champagne tersebut ke dalam mulut sehingga tumpah meleleh ke dadanya manakala Peach yang bermuka merah padam pula menggogok botol berulang kali.

Ketika itu, Nintendo Amerika tidak membenarkan sebarang gambaran watak meminum minuman beralkohol dalam mana-mana permainan videonya. Jadi, mereka telah menggantikan animasi itu dengan karakter Bowser memegang botol dengan tinggi manakala Peach pula membaling botol ke udara sebelum menyambut semula botol tersebut. (Sumber #1, #2)

Miyamoto merupakan pereka dan pengasas permainan video popular seperti Donkey Kong, Super Mario Bros., The Legend of Zelda dan banyak lagi. Pada mulanya, beliau lebih gemar berjalan kaki atau menunggang basikal ke tempat kerja, namun menurut satu artikel dalam The New Yorker, Nintendo telah mengarahkan beliau supaya berulang-alik dengan menaiki kereta "untuk keselamatan diri dan ketenangan fikirannya."

Antara permainan video 'laku keras' lain yang direka Miyamoto termasuklah Excitebike, Iceclimber, Pilotwings, Star Fox, F-Zero, Metroid Prime, Pikmin, Nintendogs dan Wii Fit. (Sumber #1, #2)

Pada tahun 1981, syarikat itu sedang bergelut dengan pelbagai masalah namun bertungkus-lumus untuk melancarkan Donkey Kong. Apabila mereka sudah lewat beberapa bulan untuk menjelaskan bayaran sewa, tuan tanah bernama Mario A. Segale telah turun padang sendiri untuk mengutip hutang tertunggak.

Selepas berbincang dengan Presiden Nintendo Amerika iaitu Minoru Arakawa, Mario telah bersetuju memberikan mereka ruang untuk mengumpulkan wang dengan melanjutkan tempoh bayaran. Ketika itulah mereka mendapat idea untuk membalas jasa Mario dengan menggantikan nama karakter yang dipanggil "Jumpman" dengan nama tuan tanah yang baik hati itu.

Dalam satu temu ramah pada tahun 1993, Mario ditanya tentang perasaannya apabila namanya digunakan untuk permainan video popular itu. Beliau berseloroh dengan menjawab, "Saya masih menunggu bayaran royalti." (Sumber #1, #2)

Semasa hari permainan dalam talian itu dilancarkan, para pelawat mengambil masa purata selama 36 saat lebih lama untuk menyelesaikan satu carian Google. Apabila 36 saat itu didarab dengan bilangan carian Google setiap hari, masa 'tambahan' itu berjumlah 549 tahun.

Secara purata, seramai 504 juta pelawat unik menggunakan Google setiap hari. Jika dikira nilai sebenar masa yang digunakan untuk bermain Pac-Man versi "doodle" Google itu, sekiranya orang yang bermain itu memperolehi sekitar 25 dolar sejam, masa yang 'terbuang' itu sebenarnya telah mencecah sehingga $120 juta.

Statistik ini diumumkan oleh sebuah syarikat yang membuat perisian untuk mengesan aktiviti para pekerja dalam talian. Untuk mengumpulkan data statistik tersebut, mereka telah menggunakan data pelayaran daripada 11,000 pengguna perisian itu. (Sumber #1, #2)

Pengaturcara Yuji Naka bermula dengan sebuah konsep mudah iaitu pemain boleh mengawal karakter yang berada dalam sebiji bola yang bergolek melalui tiub-tiub panjang. Lama-kelamaan, idea karakter asal ini berubah menjadi seekor arnab. Seperti Mario, arnab ini boleh berhenti bergerak untuk mengutip pelbagai item.

Walau bagaimanapun, mereka mendapati telinga arnab itu agak sukar untuk dianimasikan dan pergerakan yang terhenti-henti akan melambatkan perjalanan permainan. Maka, mereka mula mencari haiwan lain yang boleh 'digulung' menjadi seperti sebiji bola untuk mengekalkan idea dan gaya asal permainan selain memenuhi keperluan aksi pantas yang diinginkan.

Akhirnya cadangan pereka Naoto Ohshima untuk menggunakan landak kecil (hedgehog) dipilih, mengatasi pencabar terdekatnya iaitu seekor armadilo. Lebih menarik lagi, nama karakter yang diusulkan pada mulanya adalah "Mr. Needlemouse." (Sumber #1)


Kawasan Ini Tidak Dipedulikan 2 Negara, Kini Dijajah 3 Netizen - Bir Tawil

Bir Tawil mungkin boleh digambarkan sebagai kawasan gurun luas yang dilitupi pasir dan dikelilingi gunung-ganang serta tidak mempunyai akses melalui darat mahupun laut. Ia adalah salah satu lokasi terakhir di Bumi yang masih didiami dan belum dimiliki oleh mana-mana negara atau pemerintahan.

Walaupun ramai individu telah membuat pengisytiharaan secara dalam talian bahawa tanah ini adalah hak milik mereka, namun sehingga kini tiada satu pun dakwaan ini diterima secara rasmi.

Untuk ke lokasi ini, anda mempunyai dua pilihan. Pilihan yang pertama ialah dengan menaiki penerbangan ke ibu negara Sudan iaitu Khartoum, menyewa sebuah jip dan melalui jalan Shendi sepanjang ratusan kilometer menuju ke Abu Hamed iaitu sebuah penempatan yang telah bertapak sejak pemerintahan kerajaan Kush yang kini menjadi satu-satunya lokasi kem ketenteraan terakhir dengan kehadiran manusia sebelum memasuki kawasan Gurun Nubian yang luas, tandus dan 'tidak berpenghujung'.

Di sepanjang perjalanan merentasi Gurun ini, anda boleh melihat beberapa orang pelombong emas yang mencuba nasib di situ, beberapa kumpulan pengganas bersenjata yang berkeliaran mencari mangsa dan juga beberapa kumpulan kecil askar yang cuba mengekalkan keamanan di situ (walaupun sering menemui kegagalan).

Anda perlu bergerak melepasi kesemua kumpulan manusia ini sehinggalah anda tiba di sebuah kawasan tanpa sebarang pokok palma mahupun pokok renek. Yang tinggal hanyalah kawasan luas dengan pasir dan batuan serta angin kering yang bertiup dari semenanjung Arab sehingga mengaburi penglihatan. Selepas dua hari perjalanan, barulah anda akan tiba di Bir Tawil.

Cara kedua untuk ke Bir Tawil adalah melalui Aswan, iaitu sebuah bandar di bahagian paling selatan Mesir. Dari sini, anda perlu melalui kawasan tanah gersang yang terletak di antara Tasik Nasser di bahagian barat dan Laut Merah di bahagian timur. Majoriti daripadanya adalah kawasan larangan oleh pihak tentera Mesir dan tidak ada sesiapapun dibenarkan mendekati sempadannya tanpa mendapatkan kelulusan terlebih dahulu.

Pada bulan Jun 2014, itulah yang dilakukan oleh seorang petani berusia 38 tahun dari Virginia bernama Jeremiah Heaton. Dia telah gigih berusaha menguruskan persiapan dokumen dan mendapatkan kelulusan daripada pihak tentera Mesir sebelum memulakan ekspedisi selama 14 jam melalui ngarai terpencil dan gunung bercerancang. Akhirnya dia berjaya tembus ke Bir Tawil dan memacakkan bendera di situ.

Menurut Heaton, anak perempuannya yang berusia enam tahun, Emily, merupakan inspirasi dan pencetus idea kepada ekspedisi 'menakluk' Bir Tawil itu. Emily pernah bertanyakan Heaton sama ada dia boleh menjadi seorang puteri raja sebenar. Heaton kemudian mendapat tahu mengenai Bir Tawil melalui internet dan berhasrat menuntut hak milik tanah itu supaya boleh menjadikan impian Emily suatu kenyataan.

Selepas kejayaannya 'menakluki' Bir Tawil dan memuat naik gambar di media sosial, kisah Heaton menjadi tular dan mendapat liputan meluas pihak media seluruh dunia. Heaton kemudian melancarkan sebuah tabung crowdfunding untuk mengutip dana sekurang-kurangnya $250,000 bagi memulakan 'kerajaan' baru itu.

Walaupun usaha Heaton adalah semata-mata untuk memenuhi angan-angan Emily, namun dia menerima kecaman daripada ramai pihak. Dia dituduh menjadi imperialis berkulit putih pada abad ke-21 dengan idea kolonialisme.

Bir Tawil yang mempunyai kawasan seluas 2,060 kilometer persegi ini terletak di sempadan antara dua buah negara iaitu Mesir dan Sudan. Namanya berasal daripada perkataan Arab "بيرطويل" yang bermakna "perigi dalam/panjang".

Walaupun kawasan peta Bir Tawil berbentuk rajah sisi empat, namun ia sering digelar "Segi Tiga Bir Tawil" kerana dikaitkan dengan Segi Tiga Hala'ib yang terletak bersebelahan dengannya. Jika digabungkan kedua-dua kawasan ini, sebuah segi tiga akan terbentuk.

Bir Tawil tidak pernah dituntut mana-mana kerajaan disebabkan perebutan sempadan antara Mesir dan Sudan. Perebutan hak milik yang bermula sejak tahun 1899 ini bukanlah kerana menuntut Bir Tawil sendiri tetapi Segi Tiga Hala'ib yang berada di bahagian timur laut Bir Tawil. Dilaporkan Segi Tiga Hala'ib adalah lebih bernilai berbanding Bir Tawil yang kontang, maka kedua-dua negara tidak mahu melepaskan peluang memilikinya.

Ketika itu, kerajaan British merupakan pemerintah di wilayah sekitarnya. Sebuah perjanjian Anglo-Egyptian telah ditandatangani oleh kedua-dua British dan Mesir untuk bersama-sama mentadbir Sudan. Lingkungan latitud sejajar 22 darjah utara (22nd Parallel) dipilih menjadi sempadan rasmi antara Mesir dan Sudan.

Persempadanan asal ini mempunyai masalah kerana ia tidak mengambil kira penduduk yang berada di situ. Ia hanya satu garisan arbitrari yang dibuat untuk memisahkan kedua-dua buah negara. Pada tahun 1902, kerajaan British telah melakarkan satu sempadan pentadbiran baru yang merangkumi tanah-tanah yang didiami pelbagai puak untuk memastikan puak-puak ini tidak hidup di sebuah negara dan bekerja menternak haiwan di negara lain.

Masalah lain pula timbul kerana British mengiktiraf persempadanan yang baru ini manakala Mesir pula masih berpegang kepada sempadan 22nd Parallel. Mengikut sempadan asal, Segi Tiga Hala'ib berada di tanah Mesir namun dimasukkan ke wilayah Sudan dalam lakaran sempadan yang baru. Jadi, Segi Tiga Hala'ib yang bersaiz 10 kali ganda serta mempunyai sekitar 1,000 orang penduduk itu terus menjadi rebutan dan perbalahan antara kedua-dua negara manakala tanah Bir Tawil yang kontang pula tidak dipedulikan.

Walaupun kedua-dua kerajaan Mesir dan Sudan tidak menuntut Bir Tawil setelah sekian lama, ia tidak menghalang individu-individu 'gila kuasa' untuk membuat percubaan berani menakluk tanah ini.

Dan Jeremiah Heaton bukanlah individu pertama yang berkeinginan menjadi pemillik dan pemerintah Bir Tawil.

Banyak 'maharaja papan kekunci' yang telah cuba menubuhkan sebuah kerajaan baru Bir Tawil secara dalam talian. "The Kingdom of the State of Bir Tawil" misalnya mempunyai lagu kebangsaan oleh mendiang pemuzik jazz British, Acker Bilk.

"The Emirate of Bir Tawil" pula mendakwa memiliki tanah tersebut dengan merujuk kepada sumber seperti al-Quran, monarki British, Konvensyen Montevideo 1933 dan Akta Kepulauan Guano AS 1856.

Ada juga "United Lunar Emirates of Bir Tawil" yang mempunyai sebuah laman web lengkap dengan borang permohonan kerakyatan, mantera bantu diri dan gambar individu melakukan yoga di taman. Tidak ketinggalan "Grand Dukedom of Bir Tawil," "Empire of Bir Tawil" dan "United Arab Republic of Bir Tawil."

Selain Heaton, ada juga beberapa individu lain yang pernah menjejakkan kaki sendiri ke Bir Tawil. Pada tahun 2017, seorang jurutera komputer dari India menggelarkan tanah kontang itu "Kingdom of Dixit" bersempena namanya, Suyash Dixit.

Ketika itu, Heaton telah menyelar tindakan Dixit dan memanggilnya penipu kerana menganggap dia adalah orang pertama yang berjaya menakluk Bir Tawil. Akhirnya, mereka berdamai dan berbincang sesama sendiri untuk bersama-sama membangunkan kerajaan Bir Tawil.

Kemudian, muncul pula Dmitry Zhikharev, jejaka Rusia yang menghentam Heaton dan Dixit dengan mengatakan kedua-dua lelaki itu telah membuat cerita palsu mengatakan mereka pernah tiba di tanah terra nullius itu dan memacakkan bendera kerajaan masing-masing.

Zhikharev dan rakannya, Mikhael Ronkainen, mendakwa mempunyai bukti kukuh yang menunjukkan mereka benar-benar pernah berada di Bir Tawil pada tahun 2014 seperti gambar dengan geotag, log GPS dan juga bendera tetapi dikhabarkan Heaton dan Dixit hanya mengada-adakan cerita.

Perbalahan antara ketiga-tiga lelaki ini masih berterusan sehingga ke hari ini dan pada masa yang sama tanah rebutan itu masih tidak dipedulikan Mesir mahupun Sudan.


5 Bandar Yang Penduduknya Berjalan Kaki Paling Pantas di Dunia

Sejak tahun 1990 lagi, kajian berkenaan kelajuan individu-individu berjalan telah dijalankan. Kajian yang konsisten mendapati bahawa tahun ke tahun, kelajuan purata kita berjalan dari satu destinasi ke satu destinasi telah pun meningkat.

Perkara ini juga seiring dengan kemajuan teknologi di mana semuanya kini seolah-olah perlu tersedia setiap masa, menyebabkan semakin ramai di antara kita yang mudah hilang sabar kerana beranggapan semuanya perlu laju dan sekelip mata.

Dalam satu kajian rahsia yang dilakukan oleh penyelidik serta kolaborasi bersama British Council, mereka telah berjaya mengukur kelajuan purata ahli masyarakat di beberapa buah bandar besar yang dinamakan sebagai 'pace of life.'

Kajian berkenaan kelajuan jalan kaki masyarakat urban sebenarnya sudah dimulakan sejak tahun 1976 oleh pasangan Marc dan Helen Bornstein menerbitkan laporan mereka dalam jurnal terkenal 'Nature.'

Dengan mengambil 15 bandar berbeza di enam negara, mereka mengukur tempoh waktu yang diperlukan oleh individu-individu secara purata di bandar-bandar di Amerika Syarikat untuk menghabiskan jarak 50 kaki.

Wujud satu hubungan yang sangat ketara di antara kelajuan jalan kaki penduduk bandar serta jumlah populasi bandar, yang berjaya mereka temui dalam kajian itu. Majoriti kawasan kajian mereka menunjukkan bahawa semakin besar populasi sesuatu bandar, semakin cepat kelajuan penduduk bandar itu berjalan.

Kajian itu menjadi batu asas kepada kajian-kajian berikutnya, sebelum konsep 'pace of life' ini diperluaskan lagi supaya merangkumi 3 faktor pengimbang; kelajuan jalan kaki, kelajuan melakukan pekerjaan dan juga ketepatan masa.

Kajian-kajian berikutnya mula merangkumi benua-benua yang lebih besar dengan negara-negara yang sebelum ini tidak termasuk, mula dipilih sebagai negara kajian. Hasilnya, 10 bandar pertama di dunia yang dilaporkan mempunyai penduduk yang paling pantas berjalan dilaporkan pada tahun 1999 adalah Dublin, Amsterdam, Zurich, London, Frankfurt, New York, Tokyo, Paris, Nairobi dan Rom.

Kajian-kajian yang dilakukan seterusnya mendapati kepantasan orang ramai berjalan kini, jauh berbeza dengan kelajuan kita jika dibandingkan dengan 10 tahun ke belakang. Dianggarkan setiap 10 tahun, kelajuan purata kita berjalan meningkat sebanyak 10 peratus.

Bagaimanapun pengiraannya sekarang sudah diubah. Penyelidik mula menggunakan jarak 60 kaki sebagai standard jarak yang perlu dipenuhi bagi membolehkan sesuatu kepantasan itu diambil kira.

Bandar yang mencatatkan purata kelajuan jalan kaki paling pantas di dunia adalah jiran kita, Singapura yang mencatatkan 10.55 saat untuk menghabiskan jarak 60 kaki. Di tempat kedua adalah bandar Copenhagen di Denmark, yang mencatatkan 10.82 saat dan Madris di Sepanyol mengekori rapat dengan 10.89 saat.Dua lagi tempat di isi oleh penduduk bandar Guangzhou di China yang merekodkan 10.94 saat dan Dublin, bekas juara dunia tahun 1999 yang mencatatkan 11.03 saat.

Sekiranya dibandingkan dengan keputusan-keputusan yang pernah diperolehi sebelum itu, dapat dilihat bagaimana masyarakat Singapura, China dan Brazil semakin lama semakin pantas kelajuan mereka - sedikit sebanyak mencerminkan refleksi kekuatan ekonomi mereka yang semakin membesar semasa kajian ini dilakukan.

Berapakah kelajuan penduduk kita pula? Malaysia tidak disenaraikan dalam kajian yang dilakukan tetapi penyelidik daripada beberapa kajian merekodkan kelajuan kelajuan pejalan kaki di negara kita. Hasilnya? Secara purata kelajuan pejalan kaki di negara berada memerlukan 16.08 saat untuk menghabiskan jarak 60 kaki bagi kaum lelaki dan 17.09 saat bagi wanita.


8 Tabiat Harian Yang Disalah Anggap Sebagai Tidak Berbahaya

Semua orang tahu bahawa tidur lewat dan juga makan terlalu banyak tidak baik untuk badan dan kesihatan. Ini kerana ia agak jelas dan selalu diperkatakan.

Namun kadang-kala tabiat-tabiat harian remeh yang kita sangkakan tidak berbahaya juga boleh memberikan kesan buruk. Malah, tabiat-tabiat remeh ini boleh membuatkan anda dimasukkan ke hospital.

iluminasi.com kongsikan 8 tabiat harian yang disalahanggap sebagai tidak berbahaya.

Kesan kepada: sistem pernafasan, saluran darah, dan otak, dan lebih buruk, esofagus

Fungsi utama bersin adalah untuk mengeluarkan bakteria, virus, dan zarah debu daripada dalam hidung dan badan. Apabila anda menyekat bersin anda, anda seolah-olah tidak membenarkan badan anda mengeluarkan benda-benda ini.

Bukan itu sahaja, malah impak kekuatan ketika bersin jika disekat boleh menyakiti pendengaran anda, meningkatkan tekanan darah serta merosakkan esofagus anda.

Jika anda bertanyakan kepada para doktor gigi, mereka akan menjawab mereka tidak sukakan pencungkil gigi. Pencungkil gigi tidaklah begitu berbahaya kepada enamel gigi tetapi gusi anda akan mendapat kesan buruk.

Dan penggunaan pencungkil gigi tidak begitu praktikal kerana ia amat mustahil untuk membersihkan keseluruhan bahagian mulut menggunakannya.

Untuk memastikan mulut anda bersih, gunakan flos gigi tetapi anda harus belajar cara melakukannya dengan betul terlebih dahulu.

Kesan kepada: pernafasan, peredaran darah, saraf tunjang dan kulit muka

Memang tak dinafikan posisi tidur sebegini adalah antara yang paling popular dan menjadi pilihan lebih-lebih lagi jika terlalu letih.

Walaupun selesa, namun tidur dengan muka tertiarap pada bantal adalah berbahaya.

Dalam posisi ini, pernafasan menjadi sukar, leher berada dalam kedudukan yang tidak sepatutnya, menjejaskan peredaran darah menjadi lebih buruk dan vertebra leher berada dalam bahaya.

Selain itu, para doktor memberi amaran bahawa kedutan yang mungkin anda dapat daripada posisi tidur sebegini mungkin akan berterusan dan tidak akan pernah hilang.

Ramai yang tahu menahan kencing adalah tidak baik untuk badan. Namun, bertangguh untuk ke tandas juga boleh memberikan kesan buruk.

Pada Jun 2018, seorang pemain permainan video yang agak muda dari Great Britain telah dimasukkan ke hospital selepas menghabiskan 8 jam bermain tanpa henti.

Usus dan pundi kencingnya tersangat kembung sehinggakan doktor beranggapan bahawa dia mempunyai tumor kanser.

Semua doktor bersetuju bahawa anda tidak boleh menyimpan air kencing dalam jangka masa yang panjang dalam badan kerana jika anda berbuat demikian, anda mungkin mencederakan otot anda yang boleh membawa kepada jangkitan saluran kencing dan sembelit.

Di zaman yang serba canggih dan ramai di antara kita yang mampu memiliki pemanas air di bilik mandi, ia menjadi satu perkara biasa.

Namun, jika anda sangat gemar dan selalu mandi menggunakan air panas, sudah sampai masanya untuk berhenti berbuat demikian.

Pertamanya, tindakan ini boleh memberi kesan kepada pembuluh otak yang akan mengakitbatkan sakit kepala yang teruk serta pening-pening.

Kedua, air panas merangsang fungsi kelenjar sebum pada kulit kepala yang menjadikan rambut anda benar-benar kotor.

Terdapat beberapa kesan buruk daripada mengunyah gula-gula getah dengan terlalu kerap. Proses mengunyah merangsang pengeluaran jus gastrik. Jadi, jangan mengunyah gula-gula sebelum makan. Ini boleh menyebabkan gastritis dan juga ulser.

Gigi anda juga berada dalam bahawa jika ia dilakukan dengan kerap. Ini kerana apabila pengeluaran air liur meningkat, ia boleh memakan gigi dan juga tampalan pada gigi anda.

Mengunyah gula-gula getah juga memberi kesan kepada ingatan. Ia meningkatkan hafalan dan membantu menumpukan perhatian kepada tugas yang memerlukan pemerhatian yang panjang.

Namun, ia menjejaskan memori jangka pendek, menjadikan anda kurang fokus.

Seperti yang anda dapat lihat, agak sukar untuk mengikuti semua peraturan ini kerana pastinya anda mahukan keselesaan ketika membaca.

Tetapi ingat, kebanyakan jenis posisi ini boleh menyebabkan perkembangan kedutan mendalam pada leher anda.

Ia bukan sahaja mengenai telefon pintar tetapi juga kepada akhbar dan buku.

Namun disebabkan kebanyakan daripada kita lebih menggunakan telefon pintar ketika membuang air besar, ia boleh memberikan kesan yang lebih bahaya kerana kita menghabiskan lebih banyak masa.

Duduk di atas tandas duduk lebih daripada 5 minit boleh meningkatkan tekanan dalam urat-urat anda.

Dan sebab mengapa telefon pintar lebih berbahaya adalah kerana kita tidak meninggalkannya di dalam tandas selepas selesai urusan.

Sebaliknya, kita akan membawanya ke mana-mana sahaja malah sehinggakan ke tempat tidur.

Tindakan ini membantu penyebaran bakteria yang mana boleh mengakibatkan lebih banyak jangkitan penyakit.